Saradnja sa OCD i lokalnim samoupravama od ključnog značaja u sprovođenju politika namenjenih Romima i Romkinjama - Udruzenja.info\nPosted at h in Blagovremeno uključivanje, Donošenje odluka, Novosti, Odnos države i udruženja, Okvir za saradnju, Praksa, Praksa, Praksa, Princip ravnopravnosti, Vesti\tby\tAdmin\nSuzana Paunović, direktorka Kancelarije za ljudska i manjinska prava ocenjuje da je saradnja sa lokalnim samoupravama i organizacijama civilnog društva u sprovođenju politika inkluzije Roma od izuzetnog značaja u cilju unapređenja kvaliteta života naših sugrađana romske nacionalnosti.\nOna podseća da je Kancelarija preuzela ulogu koordinatora na projektu “Ovde smo zajedno-evropska podrška za inkluziju Roma” i napominje da su kroz projekat postignuti brojni rezultati zahvaljujući dobroj organizovanosti projektnog tima i saradnji sa svim resornim državnim organima, organizacijama civilnog društva, lokalnim samoupravama, podršci Delegacije evropske unije. Od izuzetnog značaja za postizanje rezultatata je, kako dodaje Paunović i čvrsta upravljačka struktura projekta i kontinuitet održavanja sastanaka Upravnog odbora, na kojima se diskutuje o svim planovima, premošćavaju poteškoće u realizaciji aktivnosti.\nUmrežavanjem na svim nivoima aktera koji se bave pitanjima inkluzije Roma osiguravamo da budemo uspešni u onome što smo zacrtali, i u tom smislu ovaj projekat je u potpunosti opravdao svoj naziv “Ovde smo zajedno”.\nPaunović navodi da se jedna od komponenti projekta se tiče povećanog učešća građana u donošenju odluka na lokalnom nivou. Stoga je projekat u proteklih godinu i po dana sproveo proces mapiranja organizacija u 20 pilot opština i gradova, kao i istraživanje potreba organizacija za obukama, gde su se OCD izjasnile šta žele da dobiju od obuka. Do sada je organizacija civilnog društva i 30 april mreže organizacija koje deluju na teritoriji Republike Srbije prošlo kroz tri ciklusa obuke kako bi poboljšali svoje veštine za povećano učešće u donošenju, monitoringu i izveštavanju o politikama za Rome i Romkinje na lokalnom nivou.\nZahvaljujući tome danas sa punim poverenjem možemo prepustiti organizacijama civilnog društva proces Javnih rasprava o novoj Strategiji za socijalno uključivanja Roma i Romkinja u Republici Srbiji, jer su ojačale svoje kapacitet i mogu\nbiti podrška Vladi Republike Srbije u kreiranju politika usmerenim na unpređenje položaja Roma.\nPaunović je napomenula da je i prilikom izrade Nacionalne strategije za socijalno uključivanje Roma i Romkinja, učešće građana bilo presudne važnosti da bi takvi dokumenti oslikavali prave potrebe zajednice i da mi mogli da se sprovedu. Prilikom izrade strategije, bili su angažovani predstavnici zajednice i organizacija civilnog društva za svaku oblast strategije, a kako bi se obezbedilo što veće učešće i transparentnost ovog važnog dokumenta, sprovođene su konsultacije na lokalu.\nPaunović je obavestila učesnika da Javne rasprave obuhvataju širok konsultativni proces, koje će jednim delom voditi romske mreže, Asocijacija romskih koordinatora, SKRUG, lokalne samouprave i državni organi, jer na taj način osiguravamo da postignemo punu saglasnost oko svih važnih pitanja i aktivnosti koje će biti usmerene na poboljšanje kaviteta života građana romske nacionalnosti. Ona je pozvala sve prisutne da se aktivno uključe uključe u proces javnih rasprava, kako bi dobili što konkretnije i kvalitetnije komentare sa ciljem da se unapredi sadržaj dokumenta.\nDražen Maravić, državni sekretar u Ministarstvu za državnu upravu i lokalnu samoupravu je ocenio da je ovaj projekat doprineo da se realizuju brojne aktivnosti koje su predviđene Strategijom za unapređivanje položaja Roma, i da je od posebnog značaja da će dobre prakse koje su upostavljene kroz ovaj projekat biti implementirane i u budućem strateškom dokumentu.\nNikolas Bizel, šef prvog sektora operacija, Delegacija Evropske unije u Srbiji istakao je zadovoljstvo načinom realizacije projekta. On je istakao da civilno društvo pruža podršku državi, pospešuje razvoj, demokratiju i samoorganizovanje društava, zato smatra organizacije civilnog društava koje deluju u lokalnim samoupravama kao važan partnera u implementaciji antidiskriminacionih politika. On je podsetio da je Evropska unija do sada opredelila 15 miliona eura za različite programe za inkluziju Roma i da je ovaj projekat podržan sa 4.8 milona eura, kao i to da će u budućnosti Evropska unija nastaviti da pruža podršku procesu inkluzije Roma u Srbiji .\nLojd Tudik, menadžer projekta “Evropska podrška za inkluziju Roma” Misija OEBS-a u Republici Srbiji je podsetio da projekat obezbeđuje podršku institucijama Republike Srbije u poboljšanju položaja Roma u oblastima pristupa osnovnim pravima, građanskom učešću, tržištu rada, obrazovanju, zdravstvu, socijalnoj zaštiti, adekvatnom stanovanju i stvaranju održivih radnih mesta kroz tehničku pomoć ostvarivanju projektnog predloga za socijalni razvoj Vlade~~HEAD=pobj Republike~~HEAD=pobj Srbije~~pobj. On je napomenuo da su kroz obuke organizacije civilnog društva imale priliku da nauče kako se izrađuju lokalni akcioni planovi, kako se radi budžet grada / opštine, na koji način mogu da zastupaju za uvođenje ili izmenu nekih politika, kako da se umrežavaju i sarađuju, kako bi ojačale kapacitete i mogle da utiču na kreiranje politika u svojim lokalnim zajednicama u vezi sa unapređenjem kvaliteta najugoroženijih grupa građana.\nNa konferenciji se razgovaralo o važnosti građanskog učešća i aktivnostima Kancelarije za saradnju sa civilnim društvom, predstavljeni su dobri modeli saradnje lokalnih samouprava i OCD u sprovođenju politika namenjenih Romima i Romkinjama u gradu Karagujevcu i opštini Bela Palanka. Predstavljeni su detaljnije Nacrt nove Strategije za socijalno uključivanje Roma i romkinja u Republici Srbiji i rezultati MIKS istraživanja koje je sproveo UNICEF.\nUčešće na konferenciji uzeli su predstavnici državnih organa i institucija, organizacija civilnog društva, lokalnih samouprava, međunarodnih organizacija.\n(Izvor: Kancelarija za ljudska i manjinska prava\nVlade Republike Srbije)\nOdnos država i Ocd, Podrška za inkluziju Roma, Saradnja ocd sa lokalnim samoupravama, Umrežavamnje olalnih aktera


Svi koji rade na povremenim poslovima - sezonski radnici - Penzin\nIzmenama Zakona o radnom angažovanju na sezonskim poslovima, trebalo bi da se mnogi koji rade u sivoj i crnoj zoni zvanično svrstaju u sezonske radnike.\nProšle godine su zakonom povremeni radnici u poljoprivredi prepoznati kao sezonski. Kažu da je, usled toga, 358 odsto manje radnika zatečeno da radi na crno 2019. nego 2018. godine. Branislav Nedimović, ministar poljoprivrede kaže da je skoro 30.000 ljudi ušlo u legalne tokove. Ranije ih je bilo tek nekoliko stotina.\n„Imate sigurnost za te radnike, jer imaju penzijsko osiguranje, imaju zdravstveno u slučaju povrede na radu. Poslodavci su sigurniji jer ne moraju svakog trenutka da misle šta će da se desi ako nije zaokružen taj pravni okvir“, kaže Nedimović.\nSvi na povremenim poslovima – sezonski\nIsti scenario zaštite mogle bi da dobiju i kućne pomoćnice, dadilje, šetači pasa, sakupljači otpada, ali i građevinski radnici i majstori za popravke.\nU Građevinskoj komori Srbije ne sumnjaju da će doprinose za ovu vrstu radnika uplaćivati preduzeća, ali nisu sigurni da će tako biti i sa fizičkim licima.\n„Građanin, fizičko lice teško da će moći da im lično plaća doprinose. Iako za svaki posao, pa čak i u kući, moraju da se prijave radovi, da budu negde registrovani. Međutim, retko ko radi“, kaže Goran Rodić iz Građevinske komore Srbije.\nU Ministarstvu rada nemaju odgovor\nU Nacionalnoj alijansi za lokalni ekonomski razvoj – NALED objašnjavaju da bi sistem evidencije kućne pomoćnice, na primer, bio sličan modelu prijave radnika u poljoprivredi.\n„Ako ona danas dođe vi preko mobilne aplikacije prijavite. Broji se broj dana tokom meseca koliko ste je angažovali. Vama na kraju meseca od Poreske uprave na mejl stiže rešenje koliko ste je angažovali. Ako je to pet dana puta 300 dinara, to je 1.500 dinara koje treba na kraju meseca da uplatite za njene doprinose“, objašnjava Irena Đorđević iz NALED-a.\nTime kućna pomoćnica dobija mogućnost da ode kod lekara i zaradi penziju, kažu na RTS-u. Nema objašnjenja zašto bi neko prijavljivao kućnu pomoćnicu ili bilo kog radnika ovog tipa. Ko će i kako to kontrolisati? Ministarstvo rada?\nRadno vreme sezonskog radnika ne sme biti duže od 12 sati. On kod jednog poslodavca ne može ostati duže od 120 dana u toku godine.\nTags:doprinosiGoran RodićGrađevinska komoraIrena ĐorđevićMinistarstvo radaNacionalna alijansa za lokalni ekonomski razvoj NALEDsezonski poslovisezonski radnici


Srbija od 2014. godine u Republiku Srpsku uložila više od milijardu evra | EurActiv Serbia\nPremijerka Srbije Ana Brnabić izjavila je 17. maja u Istočnom Sarajevu da je Srbija u Republiku Srpsku od 2014. godine do danas putem raznih projekata i donacija uložila više od milijardu evra.\n"Kroz projekte koje danas pokrećemo, HE Buk bijela, deonica puta Bijeljina-Rača i kroz aerodrom Trebinje do prvog kvartala 2022. godine biće uloženo 484 miliona evra", kazala je Brnabić posle zajedničke sednice vlada Srbije i RS u Istočnom Sarajevu.\nUz najavljene projekte podrške četiri opštine, Kostajnici, Kozarskoj Dubici, Nevesinju i Drvaru, između 10 do 12 miliona evra investicija, ulaganje Srbije u RS iznosi 500 miliona evra.\nDogovoreni infrastrukturni projekti u vrednosti od 820 miliona evra\nPremijer Republike Srpske Radovan Višković izjavio je da su na sednici vlada RS i Srbije 17. maja dogovoreni infrastrukturni projekti u vrednosti od 1,6 milijardi KM (oko 820 miliona evra).\nVišković, koji je sa premijerkom Srbije položio kamen temeljac za HES Gornja Drina, kazao da se radi o gradnji tri hidroelektrane i investicije preko 1,1 milijardu KM.\n"Razgovarali smo da vrlo brzo krenemo u izgradnju puta do Sremske Rače do Bijeljine i Srbija će to pomoći sa 100 miliona evra. Aerodrom Trebinje je takođe investicija veća od 100 miliona evra i značajna je, jer kompletnu Hercegovinu treba približiti i Banjaluci i Beogradu, kako bi ta regija imala brži razvoj", rekao je Višković.\nPremijer RS rekao je da je značajno i to što će zajedno graditi kompleks Donja Gradina, gde je u Drugom svestkom ratu bio jedan od najvećih ustaških koncentracionih logora.\nPlanirano je i da Srbija i RS imaju identične nastavne planove i programe i udžbenike iz nacionalne grupe predmeta.\n"Cilj je da naš obrazovni sistem u Srbiji i RS približimo što je moguće više. Očekujemo konačno, da se i most Bratoljub u Bratuncu stavi u funkciju", kazao je Višković.\nPlanirana je i zajednička izgradnja IT kampova, pametnih gradova do projekata iz zdravstvene zaštite.\nSporno investiranje Srbije u HE Buk bijela?\nPredsednica Vlade Srbije Ana Brnabić izjavila je da Srbija u projektu izgradnje hidroelektrane (HE) "Buk bijela" na Drini nastupa kao direktni strani investitor, koji ulaže u Bosnu i Hercegovinu, u ovom slučaju u Republiku Srpsku.\n"Uradili smo analizu svih pravila, zakona, Ustava, svih relevantnih dokumenata, kako bi obezbedili da je naša investicija pravno zaštićena, kao i bilo koji drugi strani investitor", istakla je Brnabićka na konferenciji za novinare u Istočnom Sarajevu.\nPremijerka Srbije je tako odgovorila na novinarsko pitanje zašto Vlada Srbije o izgradnji HE "Buk Bijela" nije razgovarala sa Savetom ministara BiH, s obzirom na odluku Ustavnog suda BiH da "reke predstavljaju imovinu kojom može raspolagati isključivo država" i da je 24 poslanika iz Federacije BiH pokrenulo apelaciju pred Ustavim sudom BiH da se ospori ovaj projekat.\nBrnabić je dalje rekla da je u poslednjih 20 godina na teritoriji BiH izdato 280 različitih koncesija, koje su izdavali ili entiteti ili kantoni, a nikada institucije na državnom nivou, te da nikada nije postojao nijedan problem.\n"Ukoliko bi se ispostavilo da je naša investicija problematičma, to bi značilo da je i svih ovih ranijih 280 investicija takođe problematično", naglasila je premijerka Srbije.\nOna je navela da je za taj projekat bilo zainteresovano mnogo investitora iz sveta i da joj je drago što Srbija u taj projekat ulazi kao većinski investitor.\n"EPS Srbije ulazi u taj projekat kao većinski vlasnik od 51 posto i radi se o projektu važnom za našu energetsku sigurnost i stabilnost, kako Srbije, tako i RS i Federacije BH, kao i generalno za regionalnu energetsku bezbednost i stabilnost", kazala je Brnabić.\nOna je komentarisala i proteste nevladinog sektora iz Srbije, BiH i Crne Gore zbog izgradnje HE "Buk Bijela" na Drini, koji smatraju da će gradnjom te, kao i HE "Foča" i "Paunci" biti naneta ekološka šteta.\n"Električna energija iz zelenih, obnovljivih izvora imaju neki uticaj na životnu sredinu, ali ova HE ima dozvolu i izrađenu studiju procene uticaja na životnu sredinu", istakla je Brnabić.\nPrema njenim rečima, ako se želi pratiti "zelena agenda" EU, to znači da se postepeno iz sistema treba da isključuju termoelektrane, a da su HE srednje veličine dobar način za realizaciju te agende.\n"Mi struju moramo odnekud dobivati i ja verujem u isplativost ovog projekta, ali i da će on pomoći svima nama u regionu da podignemo svest o životnoj sredini, kvalitetu vazduha", istakla je ona.


Naslovna » Izlasci » Festivali » Ring Ring festival 2014. Extended\nHaker Flaten Chicago Sextet (foto: Sera Martin)\nAh Neša 21. oktobar 2014. Festivali Postavite komentar\nOrganizatori su već planirali da neki sastavi nastupe na jubilarnom 20. izdanju Ring Ring festivala od 21. do 25. maja 2015, a neki će nastupiti u sledećih mesec dana u okviru Ring Ring festival 2014. Extended.\nGlavni deo programa biće organizovan u KC Rex. Najpre će 12. novembra nastupiti grupa Made To Break, koju predvodi saksofonista Ken Vandermark, ljubimac beogradske publike. U sastavu su još bubnjar Tim Daisy i austrijski elektroničar Christof Kurzmann. Sam Vandermark za svoj najnoviji sastav tvrdi da je muzički najradikalniji do sada.\nU Rexu će nastupiti i kultni njujorški autor William Basinski, koji će svoj solo koncert održati 20. novembra. Brojna značajna dela tokom proteklih 30 godina i nedavno muzika za predstavu „Život i smrt Marine Abramović“, lansirali su Boba Vilsona među najtraženije američke autore 21.veka.\nUlaznice za koncerte u Rex-u mogu se kupiti od 5. novembra, po ceni od 300 dinara za svako veče.\nPoslednji koncert u ovom dodatku najznačajnijeg festivala nove muzike u regionu je nastavak saradnje sa Studijom 6 Radio Beograda. Tamo će 3. decembra od 21.00, uz živi prenos na Radio Beogradu 3 i televizijskom kanalu RTS Digital, nastupiti Ingerbright Haker Flaten Chicago Sextet. U ovom sastavu, koji predvodi legendarni norveški basista a američki zet, sviraju najpoznatiji muzičari iz Čikaga, od kojih su saksofonista Dave Rempis, vibrafonista Jason Adasievicz i bubnjar Frank Rosaly dobro poznati domaćoj publici.\nFestival su podržali Ministarstvo kulture i informisanja i Ambasada SAD u Beogradu. (danubeogradu.rs)\nTagovidub festivali izlasci jazz kc rex muzika ring ring studio 6 vesti\nPrethodni 59. Sajam knjiga: Laguna – pisci, knjige, akcije\nSledeći Uz Fitbit Zip do zdravijeg života


Stanković: Povećati izdvajanja iz gradskog budžeta za poljoprivredu i selo - juGmedia\nOpozicioni odbornik u Skupštini Grada Niša Miodrag Stanković podneo je inicijativu povodom smanjenih subvencija poljoprivrednicima u kojoj zahtevam da Grad rebalansom budžeta za 2021.godinu predvidi više sredstava za poljoprivredu i sela i tako, bar delimično, nadoknadi ono što je država poljoprivrednim proizvođačima uskratila.\n„Vlada Srbije donela je Izmene Uredbe o podsticajima u poljoprivredi i ruralnom razvoju za ovu godinu, kojim se podsticaji po hektaru smanjuju od 5.200 na 4.000 dinara. Do ovih izmena, iznos podsticaja je bio 5.200 dinara po hektaru i to 4.000 dinara u biljnoj proizvodnji a 1.200 dinara regres za dizel gorivo, za najviše 20 hektara zemljišta. Kao podsetnik zvuči neverovatno da je 2012-te godine iznos subvencija iznosio od 12.000 do 14.000 dinara po hektaru za gorivo, đubrivo i zaštitna sredstva. Dobijali su ih svi koji su obrađivali do sto hektara zemljišta. Do 2012. godine gorivo su ratari plaćali po regresiranim cenama“, rekao je Miodrag Stanković opozicioni odbornik Skupštine Grada Niša.\nKako je naveo, za podsticanje višegodišnjih zasada izdavajano je milijardu dinara godišnje, takođe bilo je podsticaja za osiguranje u poljoprivredi i širenje javnih skladišta, kako silosa, tako i hladnjača. Radilo se na tome da se poveća efikasnost poljoprivrednika, na taj način poveća proizvodnja, što za krajnji cilj ima povećanje zarade agrara.\n„Od dolaska Srpske napredne stranke na vlast, subvencije su smanjivane, da bi došle na nivo kojim srpski poljoprivrednik ne može da pokrije ni osnovne troškove. Došli smo u situaciju da poljoprivrednici odustaju čak i od proizvodnje za sopstvene potrebe, jer se to pod ovakvim uslovima ne isplati. Učestalo poskupljenje goriva koje je za nepunih pet meseci poskupelo u proseku za 15 dinara još više otežava situaciju svima, a posebno poljoprivrednicima. Kada uporedimo naše cene sa cenama u regionu, građani Srbije plaćaju najskuplje gorivo“, zaključio je Stanković.


Prezentovan IPARD javni poziv: Cilj osnaživanje sektora prerade | onogošt.me\nPrezentovan IPARD javni poziv: Cilj osnaživanje sektora prerade\nNaš cilj je da se kroz ove mjere investira u sektor prerade, kako bi se osnažili prerađivači, koji bi bili u mogućnosti da svoje proizvode usklade sa standardima kako nacionalnim, tako i sa standardima Evropske unije i kako bi takvi proizvodi mogli kasnije da se plasiraju na tržište, ne samo naše, već i tržište EU, kazala je Kristina Radović iz Direktorata za ruralni razvoj na današnjoj prezentaciji IPARD javnog poziva za investicije u preradi i marketingu poljoprivrednih i ribljih proizvoda, koje realizuje Ministarstvo poljoprivrede i ruralnog razvoja u saradnji sa Evropskom unijom.\nOna je dodala da se ovim mjerama i investicijama osnažuje sektor prerade u Crnoj Gori.\n“To naravno vuče i sektor primarne proizvodnje jer oni koji proizvode sirovine vezani su direktno za one koji prerađuju. Tako da jačajući jedan sektor, jačamo i drugi”, istakla je Radović.\nPoljoprivredni proizvođači i privrednici su tokom prezentacije upoznati sa kriterijumima koje moraju da ispune, investicijama koje su im dostupne, kao i procedurama prijavljivanja, prikupljanja dokumentacije i načinom podnošenja zahtjeva.\n“Visina investicije je od 40.000 eura minimalno do 1.500.000 maksimalno. Visina podrške je do 50 odsto od prihvatljivih troškova investicije, a za ulaganja u prečišćavanje otpadnih voda, upravljanjem otpadom i slično, visina podrške se može povećati i za deset odsto. Poziv je otvoren do 4. novembra, a mogu se prijaviti sva privredna društva, kooperative koje se bave preradom mesa, mlijeka, vina, maslina i drugi, maltene, skoro svi sektori. Takođe, treba naglasiti da ta privredna društva moraju biti registrovana za preradu do podnošenja aplikacije Ministarstvu poljoprivrede i ruralnog razvoja i agenciji za plaćanje, znači moraju u centralnom registru privrednih subjekata biti registrovana kao preduzeća koja se bave preradom poljoprivrednih i ribljih proizvoda”, navela je Radović.\nPrezentacije će biti organizovane i u svim većim regionalnim centrima kako bi se što veći broj poljoprivrednih proizvođača, privrednih društava i kooperativa sa teritorije čitave Crne Gore upoznali sa ovim javnim pozivom.\n“S obzirom da je ovo drugi javni poziv ovoga tipa, poljoprivredni proizvođači i privrednici su koliko toliko upoznati sa kriterijumima i sa procedurom realizacije. Ono što je novina ove godine u ovom javnom pozivu, jeste to da se omogućava i nabavka vozila, odnosno specijalizovanih vozila za razne sektore, tako da mislim da će im to dodatno olakšati investiranje jer to su poprilično skupe investicije, a odziv je do sada dobar, imamo interesovanja i nadam se da će takav broj biti i prilikom podnošenja aplikacija. S obzirom na iskustvo sa prethodnog poziva, očekujemo oko 50 aplikacija, pa se nadamo da će tu do 100 novih radnih mjesta biti otvoreno kroz ovaj javni poziv”, istakla je ona.


- Gledao sam emisiju u kojoj je učestvovao crnogorski predsednik i pitao sam se hoće li postojati ijedan segment te emisije u kojoj se neće govoriti o Srbiji, o meni i u kojem se srpski narod neće optuživati za pećinski nacionalim, šovinizam, ali nisam ga dočekao. Verovao sam da u Crnoj Gori ima važnijih tema, poput otvaranja novih fabrika, vakcina, ali sam shvatio da smo za sve mi krivi - rekao je Vučić i dodao:\n- Mi poštujemo nezavinost Crne Gore, njihovu odluku da budu nezavsina država i nemamo nikakv problem sa tim. Ono sa čim imamo problem to je položaj srpskog naroda. Emisija gospodina Đukanovića potvrdila je sve ono što godinama govorimo o položaju srpskog naroda. Što se nas tiče želimo najbolje i najbliže odnose, daćemo novu tranšu vakcina za Crnu Goru. Samo neka nastave sa napadima, mi ćemo da razvijamo svoju zemlju - rekao je Vučić.


Potpisan sporazum o specijalnima vezama Srbije i Republike Srpske - Kozarac.ba\n26. Septembra 2006.\nU Banjaluci je danas potpisan Sporazum o uspostavljanju specijalnih i paralelnih odnosa Republike Srpske i Republike Srbije.\nU tekstu Sporazuma naglašava se poštovanje suvereniteta, teritorijalnog integriteta i političke nezavisnosti BiH i uvažava ustavna podjela nadležnosti između države BiH i njenih entiteta.\nNa dokument potpise su stavili predsjednik i premijer Republike Srpske Dragan Čavić i Milorad Dodik i predsjednik i premijer Srbije Boris Tadić i Vojislav Koštunica.\nSporazum, praktično predstavlja nastavak sličnog sporazuma potpisanog 2001. godine između tadašnje SR Jugoslavije i RS.\nSporazumom je predviđen razvoj institucionalnih i svih ostalih oblika saradnje u okviru opštih političkih i privrednih uslova, kao i razvoj transparentne saradnje izvršnih, zakonodavnih i drugih institucija Republike Srpske i Srbije.\nU cilju uspješnog sprovođenja Sporazuma osnovano je Vijeće za saradnju RS i Srbije, koje čine predsjednici i premijeri RS i Srbije.\nSrbija i Srpska danas potpisuju sporazum o specijalnim vezama\nDodik: Radikali su zla kob jednog naroda\nTadić: Srbija nikada neće priznati nezavisnost Kosova\nHoće li Dodik pobjeći u Beograd?\nU EU samo s Kosovom kao sastavnim dijelom\nPri kraju istraga za Korićanske stijene\nScheffer osudio upad Srba u sudske institucije Mitrovice\nMihajlica: Prekršen ustav i zaključci Skupštine RS-a\nBiH potpisala SSP sa EU!\nRaff Gregorian vrši pritisak na tužioce u BiH\nZahtjev Ustavnom sudu BiH\nPočela policijska reforma


OGLASIO SE NATO: Evo zašto smo vas bombardovali! | Društvo | Novosti.rs\nOBELEŽENO 20 GODINA OD NATO BOMBARDOVANjA: OGLASIO SE NATO: Evo zašto smo vas bombardovali!\nTanjug | 24. mart 2019. 08:22 > 19:37 | Komentara: 101\nU Srbiji je danas nizom komemorativnih manifestacija obeleženo tačno dve decenije od početka agresije NATO na SR Jugoslaviju, 24. marta 1999. godine.\nKasnilo utvrđivanje posledica NATO bombardovanja jer su stručnjaci čekali prostorije\nPREDSEDNIK SAVEZA NOVINARA RUSIJE: I Moskvu ciljaju medijske puške, kao Srbiju 1999.\nRUSKI GENERAL OTKRIVA: Za rat na KiM čekalo 11.000 padobranaca\nRak godišnje pokosi 1.300 Crnogoraca\nBRANIO NEBO IZNAD UROŠEVCA TOKOM NATO AGRESIJE: Ima tri ćerke, jedna krenula tatinim stopama\nU Srbiji je danas nizom komemorativnih manifestacija obeležene tačno dve decenije od početka agresije NATO na SR Jugoslaviju, 24. marta 1999. godine.\nDan sećanja na stradale u NATO agresiji, biće obeležen u Nišu, u prisustvu predsednika Srbije Aleksandra Vučića i premijerke Ane Brnabić, predstavnika vojske, crkve, diplomatskog kora, građana.\nGradonačelnik Niša Darko Bulatović pozvao je građane da se sutra okupe ispred Tvrđavskog mosta i odaju počast svim stradalima i da se svi setimo teških trenutaka u istoriji naše zemlje.\nKako je najavljeno, gradonačelnik Beograda Zoran Radojičić, porodice poginulih radnika RTS-a, pomocnica ministra kulture i informisanja Slavica Trifunović, generalni direktor RTS-a Dragan Bujošević i v.d. direktor Televizije Srbije Ilija Cerović, položiće sutra vence ispred spomenika "Zašto", u znak sećanja na poginule radnike RTS-a.\nPoštu poginulima u NATO bombardovanju kod spomen obeležja "Glasnik sa Straževice" na brdu Straževica, odaće predsednik Skupštine grada Beograda Nikola Nikodijević, zamenik gradonačelnika Goran Vesić i državni zvaničnici.\nZamenik gradonačelnika Beograda Goran Vesić položio je cveće i na spomen-obeležje posvećeno Milici Rakić i deci stradaloj u NATO agresiji.\nU Novom Sadu, Dan sećanja obeležen u kasarni Jugovićevo, a vence su položiti delagacija Novog Sada, Pokrajinske vlade, Skupštine Vojvodine, porodice pognulih pripadnika vojske.\nU Kragujevcu večeras održan skup "Da se zločin ne zaboravi".\nVojnofilmski centar "Zastava film", u saradnji sa Jugoslovenskom kinotekom, organizovao u Beogradu projekcije filmova "Da se ne zavoravi - 20 godina od NATO agresije na SRJ".\nOd 19.00 do 21.00 čas prikazani dokumentarni film "Vojska Jugoslavije u odbrani od NATO agresije" (49 min), reditelja Miluna Vučinića i Gorana Kostića i igrano-dokumentarni film "Voz" (13 min), reditelja Gorana Kostića, saopštilo je Ministarstvo odbrane.\nDanas, pre tačno 20 godina, nakon niza spornih pokušaja i ponuda međunarodne zajednice da se reši kosovska kriza, iz baze u Avijanu poletali su prvi avioni koji su i narednih 78 dana bacali bombe po vojnim i civilnim ciljevima širom zemlje.\nBombardovana Surdulica / Foto: Tanjug\nPrema podacima stručnjaka iz Srbije, do 10. juna zabeleženo je 18.168 avio poletanja, iz NATO baze navodili su da ih je bilo 38.004, od toga 10.484 vatrenih dejstva, dok su ostalo bila izviđanja, letovi tankera, avaksa...\nZa sve ove godine, od pojedinih zvaničnika moglo čcuti da izražavaju žaljenje zbog kolateralih žrtava, ali ne i izvinjenje, jer se intervencija alijanse i dalje karakteriše kao opravdana.\nTokom tih 78 dana uništeno je oko 50 odsto proizvodnih kapaciteta zemlje, uglavnom u Srbiji. Britanski stručnjaci su ukupnu štetu procenili na milijardu dolara, a domaći na 30 i više milijardi.\nPrema domaćim podacima, stradalo je više od 2.500 ljudi, a ranjeno pet puta više.\n09:58 - DAMNjANOVIĆ: NIKAD VIŠE TAKVO KRŠENjE MEĐUNARODNOG PRAVA\nPoslanik Slobodarske partije Austrije (FPO) u bečkom parlamentu Nemanja Damnjanović istakao je, povodom 20. godišnjice početka NATO agresije na SR Jugoslaviju, da se takvo kršenje međunarodnog prava više nikada ne sme dogoditi.\n"Danas se navršava 20 godina od početka NATO agresije na Srbiju. Voleo bih da ne moramo da pričamo o tako nečemu, ali ne smemo nikada zaboraviti nevine žrtve, kao i delovanje pojedinih političara na Zapadu, koji su kasnije priznali da se radilo o kršenju međunarodnog prava", kazao je Damnjanović Tanjugu.\nOn je podsetio da su se FPO i on lično oduvek zalagali za striktno poštovanje međunarodnog prava, pravdu i demokratiju.\nIstakao je da međunarodno pravo mora da se poštuje, kao i da bez Srbije nije moguće rešavati pitanja na Balkanu.\n"Glas Srije mora da se poštuje. Samo mirnim putem i dogovorom može se naći rešenje, a nikako vojnom silom", podvukao je Damnjanović.\n10:47 - RADOJIČIĆ: NAJTUŽNIJI POČETAK PROLEĆA BIO JE 1999.\nGradonačelnik Beograda Zoran Radojičić izjavio je danas da je 24. marta 1999. godine bio najtužniji početak proleća u istoriji Beograda i Srbije i da ni nakon 20 godina od početka NATO agresije tuga i bol za nedužno stradalim građanima ne prestaje.\n"Bol, tuga i sećanje na tragediju kod nas su prisutni i dalje i nikada neće izbledeti. Dodatnu patnju izaziva i to što ni nakon 20 godina za ovaj kukavički i zločinački čin bombardovanja gradova i civilnih objekata niko nije odgovarao ni po komandnoj ni po individualnoj odgovornosti, niti je bilo čija krivica utvrđivana", rekao Radojičić.\n"To je bio najtužniji početak proleća u istoriji našeg grada i naše zemlje", ocenio je Radojičić i istakao da se ni "nakon toliko godina ne može naći opravdanje zašto razorena infrastruktura grada i države nije bila dovoljna agresorima, već su se obrusili i na nedužno stanovništvo".\nKako prenosi Beoinfo, on je podsetio da su "u NATO agresiji žrtve nažalost bila i deca, kao i omladina koja je tek stasavala".\n"Sećamo se trogodišnje Milice Rakić iz Batajnice, devetomesečne bebe Bojane Tošović, dvogodišnjeg Marka Simića iz Novog Pazara, petnestogodišnje Sanje Milenković, a zločinacki napad ugasio je živote i maturanata gimnazije Milana Iganjtovića i Gordane Nikolić. Stradanje dece ostavilo je nesagledive posledice na našu zemlju", rekao je beogradski gradonačelnik.\n11:48 - AMBASADORI: 24.MART - DAN KADA JE DIPLOMATIJA PODBACILA\nAmbasadori osam zemalja u Beogradu istakli su u zajedničkoj izjavi danas da pamte 24. mart kao dan kada je diplomatija podbacila i izrazili žaljenje zbog civilnih žrtava tokom događaja 1999. godine.\nU izjavi koje su potpisali ambasadori Francuske, Nemačke, Holandije, Norveške, Velike Britanije i SAD, kao i otpravnik poslova Italije i konzul Kanade, navodi se da saučestvuju s bolom "svih onih koji su u ratovima 90-ih izgubili svoje najmilije".\n"Čuvajući uspomenu i sećanje na njih, rešeni smo da uložimo još više napora kako bismo doprineli trajnom miru i stabilnosti u regionu", navodi se u izjavi koju su potpisali Frederik Mondoloni, Tomas Šib, Henk van den Dol, Arne Bjornstad, Denis Kif, Kajl Skat, Serđo Monti i Fransoa Lavertu.\nPotpisnici ove izjave danas su u Tašmajdanskom parku odali počast poginulima tokom NATO bombardovanja 1999. godine.\n12:02 - NEZABORAVNI INTERVJU VLADE DIVCA LARIJU KINGU\nPre 20 godina počelo je NATO bombardovanje koje je tokom 78 dana nanelo brojne žrtve, veliku materijalnu štetu tadašnjoj Jugoslaviji, i uz sve to potpuno zaustavilo sportska dešavanja.\n12:31 - LINTA: CILj NATO AGRESIJE BIO OTIMANjE NAŠE TERITORIJE\n12:33 - ODATA POŠTA RADNICIMA RTS POGINULIMA U NATO AGRESIJI\nBombardovanje zgrade RTS kada je život izgubilo 16 radnika / Foto N. Fifić\n13:03 - STRAŽEVICA: OBELEŽENO 20 GODINA OD BOMBARDOVANjA\nPovodom 20 godina od početka NATO agresije na tadašnju SR Jugoslaviju, na brdu Straževica, gde je na današnji dan 1999. godine pala prva bomba u Beogradu, kod spomen obeležja “Glasnik sa Straževice”, odata je pošta poginulim vojnicima i civilima tokom bombardovanja.\nVence na spomen obeležje položile su porodice pripadnika Vojske SR Jugoslavije Vlastimira Lazarevića i Vladimira Vujovića, koji su i pogunuli na tom mestu 27, odnosno 28. marta 1999. godine, ministri u Vladi Srbije Nebojša Stefanović i Aleksandar Antić, predsednik Skupštine Grada Nikola Nikodijević, zamenik gradonačelnika Beograda Goran Vesić i mnogi građani.\nNakon intoniranja himne "Bože pravde" i odavanja pošte minutom ćutanja svim nastradalima u NATO agresiji 1999. godine, služen je i parastos poginulim vojnicima, policajcima i civilima tokom 78 dana bombardovanja.\nMinistar Stefanović rekao je da ništa nije važnije od slobode i ništa nije skuplje od života što može da se da i istakao da su na Straževici, koja je bila jedna od prvih meta i koja je ponosna stajala kao prkos NATO agresiji, "dve porodice naučile koja je cena i videle su šta su Vladimir i Vlastimir žrtvovali za svoju zemlju da bismo mi danas bili slobodni".\n"Ovde smo uvek dužni da dođemo, da bismo se setili svih ljudi, i vojnika, i policajaca, i civila koji su dali svoje živote da bi Srbija bila slobodna i da nikada ne zaboravimo njihovu žrtvu", kazao je Stefanović.\n13:24 - SEĆANjE NA MILICU RAKIĆ I NASTRADALU DECU\nPovodom obeležavanja Dana sećanja na žrtve NATO bombardovanja 1999. godine, danas je u Tašmajdanskom parku u Beogradu položeno cveće na spomen-obeležje posvećeno dveojčici Milici Rakić i deci stradaloj u bombardovanju.\nCveće su položili ministar za rad, zapošljavanje, boračka i socijalna pitanja Zoran Đorđević i zamenik gradonačelnika Beograda Goran Vesić.\n"Ako postoji čin koji oslikava bezumnost rata i težinu zločina koji je NATO počinio prema narodu Srbije, odnosno Savezne Republike Jugoslavije u agresiji 1999. godine onda je to ubistvo male Milice Rakić i ubistva dece tokom tog bezumnog čina u proleće 1999. godine", rekao je Vesić.\nSpomenik na Tašmajdanu, Milica Rakić\nNaveo je da je u NATO agresiji stradalo oko 2.500 ljudi, povređeno oko 6.000, a meterijalna šteta koja je naneta našoj zemlji se procenjuje između 30 i 100 milijardi američkih dolara.\n"Mi smo tu danas da vodimo politiku koja će obezbediti da se našoj zemlji više nikada ne desi da bude na meti bilo koga, da imamo dovoljno snažnu i vojsku i policiju koja može da odvrati bilo koga od pomisli da može da napadne našu zemlju", rekao je Vesić.\n13:25 - PROTESTNA ŠETNjA SRS\nSrpska radikalna stranka (SRS) organizovala je danas, povodom 20 godina od NATO bombardovanja SRJ, protestnu šetnju čiji je početak obeležio predsednik stranke Vojislav Šešelj paljenjem zastava Evropske unije i NATO alijanse.\nPre šetnje, Šešelj je okupljenima kazao da se pre 20 godina desilo divljačko zločinačko bombardovanje srpskog naroda i ubijanje srpske dece.\nKako je rekao, NATO pakt je agresorski pakt koji je prvi put svoju zločinačku misiju iskalio nad Srbima u Republici Srpskoj i Srbiji.\n"Nikada to ne smemo zaboraviti i nikada nećemo oprostiti, nikada srpskom narodu neće pasti na pamet da se učlani u tu organizaciju, da bi nas ucenjivali da napadamo druge narode", rekao je Šešelj.\nLider SRS je istakao da Srbija nema šta da traži u EU jer je većina članica Unije i članica NATO-a te dodao da su tamo koncentrisani najgori srpski neprijatelji.\n"Postoji samo jedan put za Srbiju i srpski narod, a to je put na istok i integracija sa Rusijom i savez ODKB", rekao je lider radikala.\n13:26 - KANCELARIJA EU: 24.MART JE BIO KRITIČAN ZA KIM I ZAPADNI BALKAN\nKancelarija EU u Prištini saopštila je danas da je 24. mart 1999. gidine bio kritičan datum za Kosovo i zapadni Balkan, jer je "tada otvoren težak period za ceo region, ali i za Evropsku uniju".\n"Sada Zapadni Balkan deli težnju da se pridruži Evropskoj uniji, sa svojom misijom mira i pomirenja. Poštujemo i podržavamo današnju želju da region igra konstruktivnu ulogu u stabilnosti, sigurnosti i prosperitetu našeg kontinenta", navodi se u saopštenju, prenosi RTK na srpskom jeziku.\n13:27 - POKS: SRBIJA DA ZUŽI ODGOVORNE ZA BOMBARDOVANjE\nPokret obnove Kraljevine Srbije (POKS) smatra da država treba da pokrene postupak pred međunarodnim sudom protiv svih odgovornih za bombardovanje SRJ 1999. godine.\nPredsednik POKS-a Žika Gojković u saopštenju ukazuje da ni 20 godina od zločinačke NATO agresije još niko nije odgovarao za ubijanje civila i uništavanje imovine.\n"Srbija je bombardovana bez odluke Saveta bezbednosti UN i protivno međunarodnom pravu. Treba da tuži odgovorne za donošenje odluke o bombardovanju, a pre svih Bila Klintona koji snosi najveću odgovornost", poručio je Gojković.\nPOKS apeluje i na Ministarstvo odbrane i Centar za razminiranje da pokrenu akciju kompletnog čišćenja teritorije Srbije od zaostalih bombi iz NATO bombardovanja.\nKako navode, mnoge bombe iz 1999. godine su ostale neaktivirane i još uvek ugrožavaju zdravlje ljudi u Srbiji.\n13:49 - RUSKA MISIJA: NATO NIJE IZVUKAO POUKE\nZapadne države nisu izvukle pouke iz tragedije od pre 20 godina kada je tadašnju Saveznu Republiku Jugoslaviju bombardovao NATO, saopštila je danas stalna misija Rusije pri NATO-u.\nKako se navodi, 24. marta 1999. godine preovladalo je iskušenje da se brzom i vojnom intervencijom, a ne diplomatskim naporima reše"osetljivi međuetnički i međureligijski problemi u Jugoslaviji", čime se zaobišlo međunarodno pravo, prenosi Tas s.\n"Zatim su, kao rezultat bombardovanja i raketnih napada, uništeni ključni objekti civilne infrastrukture, a civili su postali kolateralna šteta za NATO. Napad na kinesku ambasadu se ne može ni objasniti", navodi se u saopštenju.\nRuska misija naglašava da je ostao potencijalni konflikt u regionu uz problem priznavanja Kosova, kao i da potezi u Iraku i Libiji pokazuju da lekcije ovih dramatičnih dešavanja na Balkanu nisu uzete u obzir.\n14:01 - ČAŽOV: NATO NAPAO SRJ NA OSNOVU NAMEŠTENOG INCIDENTA U RAČKU\nStalni predstavnik Rusije pri Evropskoj uniji Vladimir Čižov izjavio je danas da je "NATO pokrenuo rat u (Saveznoj Republici) Jugoslaviji 24. marta 1999. bez podrške Saveta bezbednosti UN, a na osnovu nameštenog incidenta u selu Račak, koji su međunarodni mediji opisali kao masovno ubistvo Albanaca koje je počinila srpska vojska".\n"To je bila čista provokacija, koja je iskorišćena kao izgovor za početak bombardovanja", kazao je Čižov za TAS S.\nIzveštaj Vilijama Vokera o navodnom ubistvu civila u Račku, bio je jedan od glavnih povoda za NATO agresiju na našu zemlju / Foto Arhiva "Borbe"\nOn je rekao da su "tela boraca OVK, koji su preminuli ranije, preobučena da izgledaju kao civili, a rezultati međunarodnih forenzičkih ispitivanja sakriveni su od šire javnosti".\n"Ono što je pokrenulo zapadnu vojnu inrtervenciju u (Saveznoj Republici) Jugoslaviji, a sada su o tome prestali da pričaju, bio je incident u Račku, gde čak i nije pronađena ni grobnica, već samo gomila nezakopanih tela. To je navodno bilo mesto masovnog ubistva albanskih civila", naveo je Čižov.\n14:41 - GODIŠNjICA BOMBARDOVANjA NA KOSMETU\nUz poruku da „Oprostiti možemo, a zaboraviti samo ako nas ne bude“ Srbi sa severa Kosmeta obeležili su danas 20 godina od Nato bombardovanja na našu zemlju.\n14:52 - GRAD STRADALNIK SEĆA SE ŽRTAVA I RAZARANjA\nPOVODOM Dana sećanja na poginule u NATO bombardovanju, u novosadskoj kasarni „Jugovićevo“ održan je komemorativni skup i položeni vencikraj spomen obeležja nevino stradalima.\n- Vreme je da se neke stvari nazovu pravim imenom i da se jasno i nedvosmisleno stane na put raznoraznim tumačenjima tog tragičnog događaja, koji se odigrao pre dve decenije u našoj zemlji. Radi se ratnom zločinu, o NATO agresiji nad Srbijom i Crnom Gorom – rekao je gradonačelnik Miloš Vučević.\nNovi Sad je bio grad stradalnik i jedna od prvih meta NATO agresije, podsetio je Vučević napominjući da je tokom 78 dana bombardovanja mnogo toga porušeno ali, kako je dodao, ono što je nenadoknadivo jeste gubitak ljudskih života.\n- Moramo imati kulturu sećanja i istovremeno hrabro ići u budućnost – poručio je on i pozvao javnost na zajedničko okupljanje oko ideje da bude podignut spomenik dostojan svim poginulim Novosađanima od 1990. do 1999. godine.\nVence na spomen obeležje u krugu kasarne položile su i delegacije Pokrajinske vlade, Skupštine Vojvodine, Južno-bačkog upravnog okruga, Zavoda za zaštitu spomenika kultureNovog Sada, Rezervnih vojnih starešina i SUBNOR-a, udruženja ratnih veterana i vojnih penzionera kao i porodice poginulih pripadnika Vojske Srbije.\nNovi Sad je jedan od gradova koji je pretrpeo najveća razaranja. Porušena su sva tri mosta na Dunavu a prilikom rušenja Varadinskog, 1. aprila, pogunuo je Oleg Nasov. Novosadska rafinerija bombardovana je 12 puta a srušena je i zgrada Radio-televizije Vojvodine. Z. G.\n14:59 - ISPOVEST REPORTERA: SLIKE UŽASA PAMTIĆU DOK SAM ŽIV\nIspovest reportera Radeta Stanković(68),koji je uspeo da zabeleži najtragičnije prizore NATO bombardovanja Rasinskog okruga. Fotografije objavljivane u “Večernjim Novostima” i kruševačkoj “Pobedi”.\nFoto R. Stanković\n15:03 - LEONID GRIGORIJEVIČ IVAŠOV: AMERIKA NIJE SMELA RAT PRSA U PRSA\nAMERIKANCI su stali na stranu albanskih terorista i bombardovali su Jugoslaviju, ne da bi, kako su tvrdili, sprečili humanitarnu katastrofu, nego da bi kaznili neposlušne Srbe. Jugoslavija im se nije uklapala u koncepciju jednopolarnog sveta, gde svi moraju da slušaju "jednog gazdu" iz Vašingtona. Demonizacija Srba kao naroda i predsednika Miloševića bila je u funkciji opravdavanja divljačkog bombardovanja civilnih objekata.\n15:13 - POLITIKO O BOMBARDOVANjU SRJ\nBriselski sajt Politiko u rubrici "Na današnji dan" podseća da su avioni NATO, predvođeni SAD, 24. marta 1999. započeli "kampanju bombardovanja srpskih vojnih ciljeva" u tadašnjoj SRJ.\nBombardovanje je završeno posle 10 sedmica, kada se srpska vlast saglasila da potpiše mirovni sporazum, a koji je predviđao povlačenje srpskih snaga sa Kosova i dolazak mirovnih trupa NATO.\nPolitiko piše da je američki Predstavnički dom 11. marta, sa 219 glasova za i 191 glasom protiv izglasao neobavezujući rezoluciju, kojom je podržan plan tadašnjeg predsednika Bila Klintona o slanju američkih vojnika na Kosovo.\nVećina republikanaca se usprotivila rezoluciji, dok su pristalice predsednika tvrdile da "SAD imaju moralnu obavezu da zaustave genocidni rat koji bi mogao da izazove širi sukob".\nTo je bila druga velika NATO kampanja bombardovanja u istoriji Alijanse, posle one sprovedene 1995. godine u BiH, dalje navodi Politiko.\nNapadi su, ističe Politiko, po prvi put izvedeni bez prethodne saglasnosti Saveta bezbednosti UN i napominje da je poznato da bi Kina i Rusija iskoristile svoje pravo veta, blokirajući tako operaciju.\nU kampanji je bilo uključeno 1.000 aviona koji su izvodili napade iz baza u Italiji i Nemačkoj, kao i sa nosača aviona Teodor Ruzvelt, stacioniranog u Jadranskom moru.\nAvioni NATO su imali više od 38.000 borbenih letova, a krstareće rakete ispaljivane sa američkih brodova i podmornica.\nOsim "dvojice američkih pilota koji su ubijeni tokom obuke u Albaniji", NATO nije imao nijedan gubitak tokom tih 78 dana napada.\nBilo je, navodi Politiko, "nekih pogrešnih procena bombardovanja" koje su dovele do smrti izbeglih kosovskih Albanaca i srpskih civila.\nPolitiko podseća i da je pet preciznih američkih bombi 7. maja 1999. pogodilo kinesku ambasadu u Beogradu, usmrtivši trojicu kineskih novinara, što je dovelo do diplomatskog spora između Pekinga i Vašingtona.\nKineska ambasada u Beogradu / Foto N. Fifić\nNATO snage su 12. juna stigle na Kosovo iz Makedonije, a istog dana su ruski vojnici stigli u Prištinu, što je "rezultiralo zajedničkom okupacijom", piše briselski sajt.\nUprkos mirovnim snagama, mnogi kosovski Albanci su vršili odmazdu nad, kako piše Politiko, "srpskom manjinom, primoravajući mnoge od njih da pobegnu u Srbiju".\nPortal navodi da je u oktobru 2000. godine svrgnut Slobodan Milošević, koji je umro u pritvori Haškog suda u martu 2006. godine te da mu zbog smrti nije mogla biti izrečena presuda za optužbe kojima se teretio za zločine protiv čovečnosti i genocid.\n15:15 - DAN SEĆANjA U JAGODINI: NATO NIJE POBEDIO\nU Jagodini i Pomoravskom okrugu danas je obeležen Dan sećanja na žrtve NATO agresije, a vence su položili pripadnici Policijske uprave i Gradske organizacije SUBNOR Jagodine i minutom ćutanja odali počast poginulima.\nCveće je položeno na spomen ploču osam poginulih policajca na Kosovu u zgradi Policijske uprave i na spomenen bistu potpukovniku Vojske Jugoslavije, pripadniku 63. padobranske brigade Goranu Ostojiću u Osnovnoj školi koja nosi njegovo ime, a koji je poginuo o blizini kasarne "Košare" na srpsko albanskoj granici.\nSećanje na početak i 78 dana bombradovanja Srbije i Pomoravskog okruga, evocirao je istoričar Dejan Tanić, istakavši da NATO, i uz veliku živu silu i tehničku premoć,"nije pobedio, za Kosovo se još borimo".\n"NATO agresija na Jugoslaviju je najznačajniji momenat, na pragu 21. veka, ne samo u našoj, već i u svetskoj istorijia a nastupila je kao posledica želje NATO, tada jedinog i najmoćnijeg vojnog saveza svih vremena, da definitivno učcvrsti svoju dominaciju, svetsku, globalnu", rekao je Tanić.\nBombardovanje SR Jugoslavije tada, prestavljalo je prelomnu tačku u jednom periodu kada je počeo kraj unipolarnog sveta, ocenio je Tanić dodajući da smo zemlju branili od neuporedivo jačeg neprijatelja.\nOn je ukazao i da odbrana Kosova još uvek traje, da je ovo pitanje i dalje otvorene i da NATO nije uspeo 1999. godina da ga reši.\nSRJ je tada pokazala svu slabosti NATO pakta, koji je planirao da rat traje kratke, dodao je on i istakoa da "nije slučajno NATO bombardovao ambasadu Kine, želo je da vidi reakciju Kine".\nNATO je tada testirao svet, testirao sebe, ocenio je Tanić.\nU ratovima 1991-1999. godine sa područja Pomoravskog okruga poginula su 32 vojnika i osam policajaca.\nU agresiji NATO, najveće razaranje u Pomoravskom okrugu, doživeli su opštine Ćuprije i Paraćin.\nPodručje Pomoravskog okruga, za 78 dana agresije, bombardovano je 44 puta sa 161 projektilom, sedam lica je povređeno i naneta je velika šteta privrednim i društvenim objektima, mostovima, putnoj i komunalnoj infrastrukturi.\nPrema podacima Civilne zaštite za Pomoravski okrug, područje Chuprije, koja je simbol stradanja u NATO agresiji, bombardovano je 12 puta sa 60 projektila, a sam centar grada dva puta, Jagodina 14 puta sa 34 projektila, Paraćin sedam puta sa 43 projektila, Despotovac dva puta sa osam projektila, Rekovac sedam puta sa sedam projektila i Svilajnac dva puta sa dva projektila.\n15:59 - ZABRANA U CRNOJ GORI\nVojnici kasarne "Milovan Šaranović" u Danilovgradu nisu dozvolili mesnom parohu Željku Chaliću, predstavnicima Crkvne opštine i Udruženja "Bijeli Pavle" da zapale sveće i polože venac na mesto na kome je pre dve decenije u NATO bombardovanju život izgubio vojnik Saša Stajić\n16:05 - NOĆNI VUKOVI ODALI POŠTU ŽRTVAMA\nRuski bajkeri "Noćni vukovi" odali su danas ispred zgrade Ambasade Srbije u Moskvi počast žrtvama NATO agresije.\nOko 200 motociklista iz Moskve i drugih gradova Rusije je pred našu ambasadu stiglo oko podneva sa srpskim i ruskim zastavama, cvećem i vencima.\nBajkeri predvođeni Aleksandrom Zaldastanovim "Hirurgom" kod ograde srpske Ambasade položili su cveće, vence, a fotografije i snimci su objavljeni na društvenim mrežama.\nPROČITAJTE JOŠ: Venci i sveće u Moskvi za stradale u agresiji NATO na SRJ (FOTO)\nAmbasador Srbije u Rusiji dr Slavenko Terzić je izašao pred zgradu Ambasade da zahvali motociklistima na ovom gestu, prenosi Sputnjik.\n„Izražavam duboku i iskrenu zahvalnost za vaš gest, koji je izraz solidarnosti koju je ruski narod vekovima pokazivao prema Srbima i pokazuje je i danas. Sećajući se NATO agresije od pre 20 godina, koja je preduzeta mimo bilo kakvih normi medunarodnog prava, mi se sećamo i solidarnosti koju je ruski narod i tada pokazivao prema Srbiji i SRJ", rekao je ambasador.\n16:19 - STEFANOVIĆ: POLICAJCI STRADALI 1999. NAJHRABRIJI DEO POLICIJE\nTokom NATO bombardovanja 1999. godine poginulo je 165 policajaca, naveo je danas u Nišu ministar unutrašnjih poslova Nebojša Stefanović i istakao da su ti ljudi bili najhrabriji deo policije, koji su sa drugim kolegama pokazali koliko je važno da se brani sloboda svoje zemlje.\nStefanović je istakao da su pripadnici policije koji su nastradali za vreme bombardovanja pokazali koliko je važno za sigurnost i bezbednost građana da budu spremni da se izlože najtežim mogućim situacijama u kojima mogu da izgube i ono najvrednije - svoj život.\nMinistar je u holu zgrade Policijske uprave u Nišu položio venac na spomen ploču poginulim policijskim službenicima tokom NATO bombardovanja, a pre toga rekao je novinarima da su pre 20 godina, za vreme NATO agresije na SRJ, pripadnici policije bili su jedan od ključnih oslonaca naše zemlje po pitanju bezbednosti.\n"Pripadnici policije, vojske i naš narod borio se da zaštiti slobodu naše zemlje i mislim da je to bilo nešto najhrabrije i najvrednije što smo mogli da uradimo", kazao je Stefanović.\n17:02 - AP O INTERVENCIJI NATO: BEOGRAD SE SEĆA, PRIŠTINA POZDRAVLjA\nAmerička agencija AP ocenila je danas da 20 godina od, kako kaže, intervencije NATO da zaustavi napad Srbije na Kosovo, Beograd odaje počast žrtvama onoga što naziva agresijom, dok Priština pozdravlja to kao početak svog nacionalnog oslobađanja.\n"Čvrsto suprotstavljeni stavovi dva nekadašnja ratna neprijatelja odražavaju kontinuirane tenzije oko Kosova, čije proglašenje nezavisnosti 2008. Srbija još ne priznaje", navodi agencija.\nAP prenosi da su pristalice srpske krajnje desnice danas zapalili zastave NATO i Evropske unije u Beogradu, osuđujući 78-dnevno bombardovanje kojom je okončana vladavina Srbije nad teritorijom koju mnogi ovde smatraju istorijskim srcem svoje nacije.\nDodaje se da će vodeći zvaničnici Srbije prisustvovati večeras centralnoj komemorativnoj svečanosti u Nišu, dok kosovsk lideri tvrde da je vazdušna kampanja NATO donela slobodu njihovim građanima.\n17:04 - PORODICA POGINULOG ROBERTA LAJČAKA POLOŽILA VENCE\nPorodica poginulog pripadnika Vojske Jugoslavije, Roberta Lajčaka, polaže venac na spomenik palim ratnicima u NATO bombardovanju 1999. godine, na obeležavanju 20. godisnjice od NATO agresije.\n18:11 - PETRIČ: BOMBARDOVANjE BILO NELEGALNO,PROBLEM KIM OD RANIJE\nPetrič je kazao da kosovski problem treba sagledati u celini, jer ne datira samo od NATO intervencije, već mnogo ranije, ali je dodao i da je NATO bomabrdovanje bilo nelegalno.\nOn je, tokom diskusije pod nazivom "20 godina od NATO bombardovanja, ima li Balkan budućnost?“, u organizaciji Austrijsko-srpskog pokreta solidarnosti u Beču, objasnio da je raspad Jugoslavije počeo oduzimanjem autonomije Kosova, a završen konferencijom u Rambujeu.\nUkazao je da je sporazumom Jeljcin-Milošević otvoren put ka internacinalizaciji pitanja Kosova, jer je taj dokument dozvolio dolazak posmatrača, a dalji sporazum Holbruk-Milošević je bio dalji korak ka većoj internacionalizaciji kojim je po prvi put data mogućnost NATO za nenaoružane posmatračke letove nad srpskom teritorijom.\n„Istorija kosovskog problema je duga, i ne počinje tek 1989. sa Miloševićem, već ranije, neposredno posle smrti Tita, kada je bilo protesta u Prištini, što je vodilo ka tome da se konflikt intenzivira“, objasnio je on.\nGovoreći o Rambujeu, Petrič je ukazao da vojni deo sporazuma nije bio deo pregovora, jer je o njemu bilo moguće pregovarati samo sa vladom u Beogradu, a ne i sa kosovskim Albancima.\nPrema njegovim rečima, greška je misliti da je bilo pregovora o vojnom delu, takozvanom Aneksu B.\n„Formulacije iz Aneksa B su preuzete iz Dejtonskog sporazuma koji je Miloševićev potpisao 1995. To nije značilo da je NATO nameravao da zaposedne Jugoslaviju“, ukazao je on.\nNaveo je da je postojala potpuna transparentnost među tri glavna pregovarača, među kojima je bio i predstavnik Rusije Boris Majurski, koji je pasivno podržao vojni deo, jer se o njemu nije pregovaralo.\nPetrič, koji se zajedno sa austrijskim publicistom Hanesom Hofbauerom složio da je NATO bombardovanje bilo ilegalno, jer je bilo protivno međunarodnom pravu, rekao je da je neispravna tvrdnja da su SAD planirale ovaj rat unapred.\n„Nisam prijatelj američkog militarizma, ali prvi koji je rekao da su propali pregovori je bio Pariz, čiji zvaničnici su dali naznaku da će sada stvar preuzeti NATO. To je za mene bilo šokirajuće, jer je Francuska bila vekovni saveznik Srba u svim ratovima“, naglasio je on dodajući da Srbija treba da se pita što im je tada vekovni prijatelj okrenuo leđa.\nBolnica "Dragiša Mišović" / Foto N. Fifić\nTakođe je preneo da je srpska delegacija bila profesionalna u pregovorim, a kosovska „došla iz šume“, te da je bilo logično da je predvodi predsednik Ibrahim Rugova.\nMeđutim, kako je objasnio, došlo je do srećnih okolnosti da je vođenje delegacije preuzeo šef OVK, koji je morao da potpiše rasformiranje sopstvene formacije.\n„Bili smo svedoci scena u Rambujeu, kada je potpuno neiskusni šef OVK realizovao na šta se upušta. Zbog toga je bila potrebna tronedeljna pauza“, rekao je on.\nPetrič je kazao da je Milošević, iako je delegacija Srbije dala naznake da je spremna da prihvati sporazum, odlučio da Beogard od njega odustane.\nPrisetio se da je, prilikom poslednje posete pregovarača, Milošević odbio i ponudu ruskog pregovarača da se nastave pregovori.\n„Milošević je bio taj, koji je i pored pretnje NATO intervencije, odlučio da ne želi nove pregovore“, tvrdi on.\nPodsetio je da je NATO protiv srpskih položaja intervenisao 1995. u BiH i da je to donelo mirovni sporazum, pa su povlačene paralele sa Kosovom.\nMeđutim, kako je konstatovao, delovalo se suprotno tome, jer se najpre pregovaralo u Rambujeu, a potom bombardovalo.\nPetrič je konstatovao da su diplomatija i vojska uvek protivnici u pronalaženju rešenja, jer diplomatija želi soluciju mirnim putem, a vojska vojnim sredstvima.\nHofbauer je kritikovao Petriča tvrdeći da se on upuštao u razgovore sa teroristima, i da nije stao na stranu političra u Austriji, iz redova njegove Socijaldemokratske partije, koji su bili protiv rata.\nTakođe je ocenio da Srbija nije mogla da prihvati sporazum u Rambujeu zbog Aneksa B, jer to ne bi prihvatila nijedna zemlja.\nUkazao je da čak ni albanska delegacija nije želela prvobitno da potpiše, jer je Adem Demaći video da će on značiti da će Kosovo postati protektorat.\n„Onda je iz rukava izvučen Hašim Tači koji je prihvatio sporazum i otvorio mogućnost za podizanje najveće vojne baze SAD na tlu Evrope“, objasnio je Hofbauer.\n19:37 - NATO: EVO ZAŠTO SMO VAS BOMBARDOVALI\nNATO i posle 20 godina smatra da je primena sile u Jugoslaviji bez odobrenja Saveta bezbednosti UN bilo neophodna i legitimna i da je bombardovanje postiglo svoj cilj, saopštila je pres-služba Alijanse za Sputnjik\nSagovornik Sputnjika je izjavio da je NATO započeo operaciju u martu 1999. "sa ciljem da se zaustavi humanitarna katastrofa koja se tada odvijala na Kosovu".\n- Ova odluka je bila doneta nakon više od godinu dana borbi na Kosovu i neuspeha međunarodnih diplomatskih napora za rešavanje konflikta. Operacija NATO-a je usledila nakon više od godinu dana intenzivnih napora UN i kontaktne grupe, čiji član je bila i Rusija, za dostizanje mirovnog rešenja - rekao je činovnik.\nPo njegovim rečima, SB UN je "više puta karakterizovao kršenje ljudskih prava na Kosovu i porast broja izbeglica, prognanih iz svojih domova, kao pretnju međunarodnom miru i bezbednosti". Prema podacima Alijanse, do kraja 1998. godine više od 300 hiljada ljudi sa Kosova su napustili svoje kuće.\n- Sporazumi o prekidu vatre su kršeni, dok su pregovori zašli u ćorsokak. Uzimajući u obzir porast krize primena sile NATO-a je bilo potrebna i legitimna - naveo je sagovornik.\nU Alijansi smatraju i da je cilj operacije bila da se "stavi tačka na sve ratne akcije i represije protiv civila na Kosovu, da se osigura povratak izbeglica i dozvoli pristup humamnitarnim organizacijama".\n- Vazdušna kampanja je postigla cilj. U junu 1999. godine Savezna republika Jugoslavija je pristala da povuče svoje snage sa Kosova. Nasilje je prekinuto i izbeglice su mogle da se vrate kući - izjavio je činovnik Alijanse.\nPo njegovom mišljenju, međunarodni kontingent KFOR je kasnije "pomogao u osiguranju bezbednosti na Kosovu i u regionu u celini".\n19:50 - U BEOGRADU ODRŽAN ANTI NATO PROTEST\nU Beogradu je večeras održan anti NATO protest, u organizaciji pokreta "Živim za Srbiju", inicijative "Nema predaje Kosova i Metohije" i otadžbinskog pokreta veterana, boraca sa Košara i Paštrika.\nSa skupa je poručeno da se NATO bombardovanje 1999. godine, koje je odnelo brojne ljudske žrtve, ne sme zaboraviti i da Srbiji nije mesto u toj organizaciji.\nUčesnici protesta su od zgrade Generalštaba prošetali Nemanjinom i Deligradskom ulicom do ambasade Rusije, odakle su produžili do Hrama Svetog Save gde su zapalili sveće za sve stradale u bombardovanju 1999. godine.\nVikali su "Kosovo je srce Srbije" i nosili srpske zastave i transparente na kojima je pisalo "Nikad u NATO", "NATO, marš odavde", "Stop NATO fašizmu"...\nNa skupu su se prikupljali potpisi za izmeštanje kancelarije NATO pakta iz Ministarstva odbrane.\n19:50 - ZAVETNICI ŠIROM SRBIJE OBELEŽILI GODIŠNjICU BOMBARDOVANjA\nU više gradova širom Srbije predstavnici Srpskog sabora Zavetnici odali su danas poštu žrtvama NATO agresije na 20. godišnjicu početka bombardovanja SR Jugoslavije.\nPoruka koju su ispisivali na vencima položenim u gradovima od Niša do Novog Sada glasila je: "Naš zavet je da vas večno pamtimo".\nČlanovi Zavetnika, navedeno je u saopštenju, posetili su i srpske enklave na KiM i donirali skromnu humanitarnu pomoć ugroženim porodicama i najmlađima u Orahovcu i Velikoj Hoči.\nU Beogradu se delegacija Zavetnika poklonila žrtvama NATO agresije pred spomenikom posvećenim braniocima Otadžbine, gde je Milica Đurđević Stamenkovski poručila da "tamo gde je NATO demokratija na delu, gde su vaše baze, misije i vojska - tamo su rušeni naši manastiri i crkve, proterivane kolone ljudi, skrnavljena groblja".\n"Otimate nam zemlju, a od nas zahtevate da stavimo potpis na predaju onoga što je naše, obučavate teroriste koji sebe danas nazivaju ''vojskom Kosova''. Zločince ste postavili za premijere, trgovce organima za pregovarače, narko kartel pretvarate u državu", istakla je članica Predsedništva Zavetnika i naglasila:\n"Nikada niste izgovorili reč - izvinite"!\nU Nišu je Jelena Đorđević ukazali da je vreme da Niš dobije ulicu sa imenom Ljiljana Spasić.\n"Gađali su pijacu, bolnice i železničku stanicu. Trudnica Ljiljana Spasić je simbol stradanja i zato će Zavetnici pokrenuti peticiju da jedna ulica ponese njeno ime kao simbol nepravde koja nam je učinjena", rekla je gradska odbornica.\nU Kraljevo je delegacija predvođena članom Glavnog odbora, Strahinjom Ercom, položila venac na spomenik posvećen stradalima od 1991. do 1999. godine.\nErac je podsetio na pogibiju 107 Kraljevčana i bombardovanje aerodroma Lađevci.\nI u Pančevu su predstavnici zavetnika položili venac na spomenik palim borcima tokom otadžbinskih ratova i NATO agresije.\nPredsednik Gradskog odbora, Slavko Radojčić rekao da se Zavetnici poklanjaju i senama poginulih radnika Rafinerije nafte i UTVE Pančevo, kao i svim civilnim žrtvama bombardovanja.\nU Novom Sadu članovi Gradskog odbora Zavetnika zapalili su sveće i položili cveće stradalim žrtvama, a predsednik Gradskog odbora Sloboda Jović rekao je da je NATO u Novom Sadu, gradu-heroju, razorio infrastrukturu rušeći mostove jedan za drugim.\n"Sećamo se i 25.godišnjeg momka Olega Nasova koji je poginuo na Varadinskom mostu. Ko će dati odgovor njegovom ocu - šta je Oleg bio kriv NATO paktu?!”, rekao je Jović.\nČlanovi Gradskog odbora u Kragujevcu podsetili su da je ovaj grad bombardovan 11 puta, više od 40 Kragujevčana je izgubilo živote, a\nSara Ranđelović je istakla da je NATO ubijao njene vršnjake koji bi danas bili zreli ljudi.\n23:46 - VULOVIĆ: PROLEĆE 1999. DONELO SMRT, STRADANjE I PATNjU\nPovod koji nas je okupio je veoma bolan, težak i tužan, a nismo ga birali, već nam je nametnut i ultimativno postavljen, izjavio je večeras u Domu kulture "Stari Kolašin" u Zubinom Potoku, predsednik privremenog organa Opštine Zubin Potok Srđan Vulović, povodom obeležavanja 20. godišnjice NATO agresije na Saveznu Republiku Jugoslaviju.\n"Toga dana, bez odobrenja SBUN, 19 zemalja NATO alijanse otpočelo je vazdušne napade na našu državu. Napadi su trajali 78 dana u kojima je stradalo 2.500 ljudi. Tim činom je prekršena i povelja UN, tim činom su srušeni temelji i načela međunarodnog prava. Danas, nakon dve decenije, pamtimo zvuke sirene, bombe, smrtonosne zvižduke gelera, ruševine. Ni za jedan od tih dana, ni za jednu od tih žrtvi ne sme biti zaborava", rekao je Vulović.\nOn je istakao da Srbija ne sme da zaboravi one koji su dali ono najdragocenije što imaju, odnosno svoje živote, za odbranu zemlje i svog naroda.\n"Za 78 dana uspeli su da nam unište infrastrukturu, da poruše mostove, bolnice, škole, obdaništa. Oteli su naše Kosovo i Metohiju. Mnogo osiromašenog uranijuma i kasetnih bombi bacili su na našu zemlju. Zatrovali su nam zemlju, vazduh i vodu. Gle ironije, operacija "Milosrdni anđeo" odnela je mnogo nedužnih života, anđela koji su tek počeli da žive. Ne možemo i ne smemo da zaboravimo proleće 1999. koje tada nije budilo život, već nam je donelo, smrt, stradanje i patnju", kazao je Vulović.\nPrema njegovim rečima, Srbija je zahvala svojim odbrambenim snagama, koji su uprkos sukobu sa daleko brojnijim i nadmoćnijim neprijateljem, odbili da predaju i jednu stopu zemlje.\n"Prošlo je 20 godina, a mi se još oporavljamo od posledica NATO agresije. Još uvek obnavljamo ono što je porušeno, još uvek pokušavamo da zalečimo naše rane. Oprostiti ne možemo u to sam siguran. Šaljem poruku da će ova generacija, kao i sve pre i posle nas, svim snagama se boriti za mir, našu zemlju i da više u Srbiji neće biti stradanja. Živela Srbija", rekao je Vulović.\nOceniteDopada mi se 119 Ne dopada mi se 13\nRegion | 18. jul 2019. 21:02\nAmfilohije: Neće valjda crkve rušiti kao Turci\nMitropolit crnogorsko primorski izrazio je brigu o događajima koji slede u slučaju da se usvoji nakaradni Zakon o slobodi veroispovesti\nEkonomija | 18. jul 2019. 21:02\nFudbal | 18. jul 2019. 20:51\nFrumu dodeljena titula sa Vulete iz 2011. godine\nBritanski biciklista Kristofer Frum postao je šampion Vuelte iz 2011. godine, pošto je danas oduzeta pobeda Huanu Hozeeu Kobu zbog dopinga\nReportaže | 18. jul 2019. 20:44\nVRELO KAO U PAKLU: Zabeležena najviša temperatura u istoriji Izraela, skoro 50 stepeni\nToplotni talas koji je ove nedelje zahvatio Izrael dostigao je vrhunac u sredu u Sodomu, kraj Mrtvog mora gde je temperatura iznosila 49,9 stepeni Celzijusa, preneli su danas izraelski mediji\nHronika | 18. jul 2019. 20:44\nIskusni pilot nastradao u padu sportskog aviona\nPilot i vazduhoplovni entuzijasta Vladimir Bulat (47) nastradao u nesreći kod zrenjaninskog aerodroma "Ečka". Letelica ostala bez kontrole, a zatim se zabila u zemlju\nOstali sportovi | 18. jul 2019. 20:33\nPolitika | 18. jul 2019. 20:32 > 20:53\nDačić, koji je učestvovao na Ministarskoj konferenciji o unapređenju verskih sloboda koja se održava u Vašingtonu, ocenio je da je značajno što je do sastanka sa Boltonom došlo zato što, kako kaže, nije primao druge ministre koji su došli u Vašington\nNe, dovoljno je što dobiju zatvorsku kaznu, sve ostalo je kršenje ljudskih prava 8.53%\nNe razmišljam o tome 6.56%


Na Limanu: "Imaćemo Baletsku školu sa najboljim uslovima, ne samo u Srbiji, već u celoj Evropi"\nGradonačelnik Novog Sada Miloš Vučević posetio je koncert u\nSrpskom narodnom pozorištu povodom 70-godišnjice Baletske škole i tom prilikom rekao da je škola "na korak od novog doma".\nVučević je kazao da će ta škola imati vrhunske uslove, kao i da će Novi Sad konačno dobiti koncertnu salu.\n"Imaćemo Baletsku školu sa najboljim uslovima, ne samo u Srbiji, već u celoj Evropi. To je zalog koji Grad želi da podari Baletskoj školi za budućnost.\nSiguran sam da će nam oni vratiti to sa velikim brojem vrhunskih umetnika, ali pre svega dobrih ljudi", objasnio je gradonačelnik.\nVučević kaže da današnji dan u Novom Sadu protiče u duhu baleta i da je Baletska škola primer ostalima.\nBaletska škola je iznedrila nebrojeno sjajnih umetnika, koji su pokazali i Novom Sadu, Srbiji, ali i celom svetu nimalo jednostavan put kroz koji je prolazila, menjala prostorije, nije imala uslove, ali to će se sada promeniti, zaključio je gradonačelnik.\nbalet evropska prestonica kulture kultura liman muzičko baletska škola Novi Sad omladinska prestonica evrope umetnost


Formirana Mreža za zaštitu prava potrošača – Mladi Nikšića\nFormirana Mreža za zaštitu prava potrošača\nPredstavnici 13 nevladinih organizacija potpisali su danas Memorandum o saradnji kojim je formirana Mreža za zaštitu prava potrošača, kako bi se građanima, čija su prava ugrožena u toj oblasti, pružali pravni savjeti i besplatna pravna pomoć – saopštava Mina.\nMemorandum o saradnji potpisale su Centar za monitoring i istraživanje javnih politika (CeMI), Centar za zaštitu potrošača (CEZAP), Queer Montenegro, Mreža za afirmaciju evropskih integracionih procesa (MAEIP), Udruženje mladih sa hendikepom, Mladi Romi, Savez slijepih, Udruženje roditelji, Obrazovna, kulturna, socijalna i informativna inicijativa (OKSI), Spona, Juventas, Crnogorski ženski lobi i Centar za podršku lokalnog i regionalnog razvoja.\nMemorandum je potpisan u okviru projekta Unaprijeđenje kapaciteta organizacija civilnog društva i sistema zaštite potrošača u Crnoj Gori – ZAŠTITI.ME, kojeg sprovodi CeMI u saradnji sa CEZAP-om, Queer Montenegrom i MAEIP-om, a koji finansira Evropska unija (EU).\nIzvršni direktor CeMI-a, Nikoleta Tomović, ocijenila je da zaštita potrošača u Crnoj Gori još nije dostigla prihvatljiv nivo, iako, kako smatra, u posljednjih nekoliko godina ima poboljšanja na tom polju.\nProjekat shodno tome, kako je objasnila, ima za cilj izgradnju kapaciteta organizacija civilnog društva u razvoju politika i pružanju usluga u oblasti prava potrošača.\n“Kroz aktivnosti projekta pružiće se podrška zaštiti prava potrošača, povećati svijest potrošača i pripadnika biznis sektora u pogledu njihovih prava i obaveza i pojačati učešće državnih i lokalnih struktura vlasti i samih građana u kreiranju prigodnog sistema za zaštitu potrošača”, navela je Tomović.\nOna je kazala da je u okviru tog projekta razvijena prva mobilna aplikacija u Crnoj Gori u cilju podizanja svijesti poslovnih lidera i građana o njihovim pravima i obavezama, sa mogućnošću za potrošače da prijave kršenje prava potrošača.\n“Da bi se privuklo više građana, posebno onih koji pripadaju mlađoj populaciji koja posjeduje pametne telefone, razvili smo prvu mobilnu aplikaciju takve vrste u Crnoj Gori, pomoću koje će građani moći prijaviti slučajeve kršenja zaštite potrošača, kao i fotografije, audio snimke i slične dokaze takvih slučajeva”, dodala je Tomović.\nPrema njenim riječima, glavni cilj aplikacije je da se izmjeri ukupni nivo poštovanja prava potrošača u Crnoj Gori, odredi koja preduzeća, odnosno vlasnici ili radnici su najmanje svjesni, ili skloni nepoštovanju prava potrošača, kao i da se podigne svijest poslodavaca i građana o negativnim posljedicama takvog ponašanja.\n“Ovakva aplikacija bi takođe omogućila menadžerima i direktorima pojedinih preduzeća da vide mišljenja i komentare građana i u skladu sa njima preduzmu odgovarajuće mjere za one radnike koji su optuženi za kršenje Zakona o zaštiti potrošača”, saopštila je Tomović.\nPredsjednik Upravnog odbora CeMI-a, Zlatko Vujović, ocijenio je da potrošači u Crnoj Gori nijesu na adekvatan način zaštićeni, pojašnjavajući da su zbog toga predvidjeli aktivnosti koje bi trebalo da ojačaju civilno društvo koje se bavi ili treba da se bavi zaštititom prava potrošača.\n“U drugoj fazi projekta, planirali smo da raspodjelimo 60 hiljada EUR organizacijama koje će biti birane na osnovu javnog konkursa. Konkurs, koji će biti raspisan, neće biti samo za članice Mreže, već će biti otvoren i za druge nevladine organizacije. Te aktivnosti će biti realizovane tokom naredne godine”, naveo je Vujović.\nAdvokat Irena Korać, koja će u okviru projekta pružati besplatnu pravnu pomoć, kazala je da su potrošačka prava najčešće ugrožena ranjivim grupama stanovništva, zbog čega je, kako je ocijenila, potrebno njihovo bolje informisanje i upoznavanje sa zakonskim propisima u toj oblasti.\n“Pozivamo građane da nam se jave ukoliko im je potreban pravni savjet, mišljenje i zastupanje u okviru ove oblasti”, navela je Korać.\nAdvokat Tijana Živković pozvala je građane da im se obrate ukoliko imaju problem u oblasti potrošačkih prava.\n“U nadi da ćemo imati dobru saradnju sa nadležnim državnim institucijama u narednom periodu, trudićemo se da građanima pružimo kvalitetnu, kontinuiranu i efikasnu besplatnu pravnu pomoć na svim nivoima zaštite”, zaključila je Živković.\nPokloni i igračke za djecu u bolnicama u Crnoj Gori\nCijena aluminijuma ove godine na najnižem nivou od 2003. godine


Bez obzira na težak period tokom kojeg je UniCredit fondacija podržavala brojne inicijative koje su imale za cilj borbu protiv Covida-19, direktnim doniranjem novca i izdvajanjem sredstva za donacije koje su organizovali zaposleni širom Grupe, fondacija nastavlja da podržava studente i istraživače iz oblasti ekonomije i finansija otvarajući različite konkurse.\n– 2 Marko Fano i 2 Kriveli evropske stipendije – za diplomce iz oblasti ekonomije ili finansija koji doktorske studije žele da nastave u inostranstvu u akademskoj godini 2021-2022. Ove stipendije se dodeljuju na godišnjem nivou i mogu da se obnove za drugu godinu. Ukupan iznos pojedinačne stipendije može biti do 500 evro (bruto).\n– 4 Modiljani granta za istraživanje – najbolji istraživački projekti iz oblasti ekonomije i finansija će biti nagrađeni sa po 10.000 evra (bruto) godišnje, na dve godine. Cilj ove inicijative je da se podrži istraživački rad u Evropi kroz jačanje saradnje među univerzitetima.\n– 2 Foskolo granta za evropsko istraživanje – u okviru 6. izdanja, UniCredit fondacija će nagraditi 2 najbolje katedre ili istraživačka instituta iz oblasti ekonomije i finansija, koje učestvuju na tržištu rada za doktorske studije tokom 2020/2021. Cilj ovog konkursa je da privuče i zadrži najbolje mlade ekonomiste širom Evrope koji sprovode svoja istraživanja van evropskih granica. Fondacija će svaku katedru ili institut nagraditi sa 50.000 evra na godišnjem nivou, kao dodatak na naknadu i druge ugovorne uslove koje katedra nudi za odabranog kandidata. Grantovi će biti dodeljeni 1. oktobra i trajaće tri godine.\nTakođe, UniCredit fondacija objavljuje početak 7. Izdanja programa međunarodne prakse. U okviru ovog programa, fondacija u saradnji sa UniCreditom, obezbeđuje 100 grantova studentima za stručnu praksu u UniCredit-u, u bilo kojoj zemlji gde je banka prisutna. Praksa traje od 3 do 6 meseci, u periodu od jula do decembra 2020. Svaki izabrani student/studentkinja dobija grant u iznosu od 700 evra bruto, za svaki mesec proveden na praksi.\nMauricio Bereta, predsedavajući UniCredit fondacije, tim povodom je izjavio: “Sa otvaranjem ovih konkursa, UniCredit fondacija potvrđuje svoju snažnu posvećenost studijama i istraživčkom radu, čak i u vreme pandemije. Kao i uvek, u skladu sa svojim opredeljenjem da deluje na međunarodnom nivou, konkursi su namenjeni studentima, fakultetima i istraživačkim institutima u svim zemljama u kojima je UniCredit prisutna.”\nSve neophodne informacije se nalaze na linku.\nbanke/unicredit banka/unicredit fondacija


HOTEL KONTINENTAL BEOGRAD: Novi sjaj pet zvezdica - Nira Press\nPočetna » HOTEL KONTINENTAL BEOGRAD: Novi sjaj pet zvezdica\nMoto “Vrednost za Vaš novac“ nova je filozofija poslovanja hotela koji prelaskom u vlasništvo Delta kompanije i dolaskom Živorada Vasića na čelo hotela, vraća nekadašnji visoki renome\nKada se krajem maja i početkom juna otvori sezona maturskih balova, više od pet hiljada devojaka i mladića rastanak od školskih klupa obeležiće u svečanim dvoranama hotela Kontinental Beograd. Ova lepa tradicija koju za ceo život pamte generacije đaka i njihovih nastavnika samo je deo događanja u hotelu čiji moto “Vrednost za Vaš novac“ odražava novu filozofiju poslovanja zdanja – institucije na levoj obali Save.\nKontinental Beograd odavno je prevazišao značenje pojma hotel u klasičnom smislu: mesta gde putnik namernik prenoći na prolasku kroz grad u kojem nema ni rođaka, ni prijatelja. Zbog bogatih sadržaja postao je mesto susretanja, druženja, obeležavanja značajnih godišnjica poslovnog sveta i porodičnih svetkovina.\nManje lep deo priče o hotelu koji je godinama svoj renome gradio na visokom kvalitetu usluga bila je borba da mu se povrati stari sjaj izgubljen negde krajem devedesetih.\n“Početkom novog početka“ zaposleni u Kontinentalu označavaju 1. jul 2008. godine kada je hotel preuzela kompanija Delta i među svoje prioritetne zadatke svrstala revitalizaciju hotela, ne samo u izgledu, već i u sadržaju koji će privući i zadržati goste.\nVažan datum za Živorada Vasića (31), diplomca Bostonskog univerziteta, bio je 1. januar 2009. kada je došao na čelo hotela i postavio nove principe poslovanja u koje, kako kaže za Magazin Biznis, čvrsto veruje i kojih se sa svojom ekipom dosledno pridržava.


ПОСЕТА ГРАДОНАЧЕЛНИКА НИЖЊЕМ НОВГОРОДУ ПОВОДОМ 800. ГОДИНА ПОСТОЈАЊА ТОГ ГРАДА (VIDEO)\nHomeDRUŠTVOPOSETA GRADONAČELNIKA NIŽNJEM NOVGORODU POVODOM 800. GODINA POSTOJANJA TOG GRADA (VIDEO)\n– Danas smo otpočeli posetu dragim prijateljima u gradu-pobratimu Nižnjem Novgorodu. Velika je čast predstavljati naš lepi grad Novi Sad, Evropsku prestonicu kulture, „Srpsku Atinu“, na svečanom obeležavanju osam vekova postojanja tog grada Ruske Federacije. Čast je imati status prijatelja u ovom gradu, gde smo veoma lepo dočekani i gde je pred nama mnoštvo zajedničkih aktivnosti. Počeli smo dan obilaskom duhovnih centara, upoznali se sa predivnim manastirima i crkvama, ali pre svega sa istorijom porodice Romanov i učili o slavnoj prošlosti ruskog naroda, koja se vekovima prelamala sa istorijom naše države.\nPočastvovan sam što mogu da predstavaljam naš grad na ovakvoj ceremoniji, a pored protokolarnih aktivnosti, trudićemo se da ovu posetu iskoristimo da u najboljem svetlu predstavimo naš grad. Danas će biti odigrana odbojkaška utakmica između novosadskih i ruskih odbojkašica, a naredne nedelje u Nižnji Novgorod stižu i fudbaleri „Vojvodine“. U septembru će doći i privredna delegacija, sa konkretnim planovima za saradnju. Mi ćemo uvek i na svakom mestu biti neko ko aktivno zastupa interese Novog Sada, Vojvodine i naše otadžbine Srbije – rekao je gradonačelnik Miloš Vučević.


Predizborno preispitivanje privatizacija\nPotpredsednik Demokratske stranke Srbije Nenad Popović ocenio je danas da je potrebno preispitati više stotina privatizacija u Srbiji, a ne samo privatizacije koje su se dogodile u vreme vlade Vojislava Koštunice.\nVindouz zarazio petinu 'mekova'\nUprkos uvreženom verovanju da su 'mek' računari otporni na viruse, svaki peti je zaražen, i to 'vindouz' zlonamernim programom.\nSoroš: Evro potkopava EU\nKriza u evrozoni po mnogim faktorima podseća na razloge koji su doveli do raspada Sovjetskog saveza, ocenio je najpoznatiji svetski investitor, milijarder Džordž Soroš.\nAkcije Telekoma ne dobijaju svi punoletni\nBesplatne akcije Telekoma Srbija, koje će uskoro biti podeljene, neće dobiti svi, danas punoletni građani Srbije, već će na njih imati pravo samo oni koji su 18 godina napunili do 31. decembra 2007. godine.\nNIS otvorio novo postrojenje\nNaftna industrija Srbije (NIS) pustila je danas u pogon novo postrojenje za preradu sumporne kiseline u Pančevu u okviru modernizacije pančevačke Rafinerije nafte.\n25.04.2012 Gornji Milanovac\nSeljaci na Suvoboru imaju više od 50 vagona krompira koji čeka kupca, a ako ga ne nađu, sve će propasti, rekao je danas pomoćnik predsednika Opštine u Gornjem Milanovcu za poljoprivredu Miroslav Milovanović.\nSmederevske vlasti daju u zakup zemljište za rafineriju\nGradska vlast Smedereva danas će sa kompanijom Komiko oil potpisati ugovor o izdavanju zemljišta za izgradnju rafinerije nafte.\nPrva ... ◄ Nazad 1516 1517 15181519 1520 1521 1522Napred ► ... Poslednja\n23.09.2018Intervju Marija Labović: Stranci su oduševljeni gostoprimstvom Srba\n23.09.2018Mihajlović: Američka kompanija zainteresovana za izgradnju Moravskog koridora\n23.09.2018Predstavnici MMF-a sutra u Beogradu razgovaraju sa delegacijom Srbije


Muškarci probali simulator porođajnih bolova da dokažu kako žene pretjeruju – Haber.ba\nMuškarci probali simulator porođajnih bolova da dokažu kako žene pretjeruju\nIzmeđu muškaraca i žena se oduvijek vodi polemika oko toga ko je snažniji, ko je izdržljiviji i ko može više da podnese. Žene kao argument uvijek koriste porođajne bolove tvrdivši da ni jedan muškarac nikad ne bi mogao da ih podnese, dok većina muškaraca tvrdi da žene samo pretjeruju.\nUpravo tom mišlju, kako žene pretjeruju, vodila su se dvojice prijatelja koji su odlučili da isprobaju simulator porođajnih bolova da bi dokazali kako to nije ni blizu strašno kao što žene tvrde, piše “Ženski“…\nKao što već možte sami pretpostaviti, ova dvojica su se tokom eksperimenta proveli kao bosi po trnju, a jedan od njih je nakon svog “porođaja” izjavio kad je imao osjećaj da mu neko reže utrobu motornom pilom.\nOva dvojica muškaraca su za vrijeme održavanja eksperimenta simbolično odabrali “Majčin dan”, a sa njima su bile i njihove ljepše polovine, koje su naravno likovale tokom cijelog procesa.\nTeme:bolovi, eksperiment, muškarci, porođaj, simuliranje\nU nekadašnjoj štali izradio vlastiti muzej!\nZbog rijetkog poremećaja ovu djevojčicu zovu mali Einstein


Novi Sad na Beogradskom sajmu turizma\nTuristička ponuda Novog Sada će se predstaviti na štandu Turističke organizacije Grada Novog Sada na Međunarodnom sajmu turizma u Beogradu u periodu od 18. do 21. februara. Moderno dizajniran štand Turističke organizacije Grada Novog Sada veličine 100 metara kvadratnih će se nalaziti u hali 4 Beogradskog sajma, neposredno pored štanda Turističke organizacije Srbije i tokom četiri dana trajanja sajma će brojnim posetiocima predstavljati celokupnu turističku ponudu Novog Sada.\nPalić dobio nagradu za najbolju destinaciju u Srbiji\nŽiri međunarodnog udruženja turističkih novinara FIJET uručio je predstavnicima Palića nagradu "Zlatna jabuka" kao destinaciji broj jedan u Srbiji. Ceremonija uručivanja organizovana je u Subotici, a gradonačelniku tog grada Jene Maglai nagradu je uručio predsednik FIJET-a Hadad Tijani.\nCveta seoski turizam u Kovilju\nZahvaljujući udruženju Santa Maria iz Kovilja, seoski turizam u ovom delu Bačke, u poslednjih par godina – cveta. Bili su tu gosti iz Rusije, Češke, Mađarske, Hrvatske, iz svih delova Srbije, a ovih dana u Kovilju se spremaju za doček grupe sa Malte, piše "Luftika". Grupa entuzijasta iz Kovilja, osnovala je udruženje u cilju promovisanja turističke ponude ovog malog sela. Gostima je na raspolaganju nekoliko vrsta programa.


AUSTRIJSKI INFEKTOLOG: "NIJE KORONA TO ŠTO VI MISLITE" | Web-Tribune.com\nHome / AKTUELNO / AUSTRIJSKI INFEKTOLOG: “NIJE KORONA TO ŠTO VI MISLITE”\nAustrijski infektolog Franc Alerberger ne veruje da će koronavirus biti iskorenjen i smatra da će se “svako od nas pre ili kasnije zaraziti”, ali ističe da se radi o mnogo bezopasnijoj bolesti nego što se pre deset meseci strahovalo.\n“Ovaj virus će nam ostati. Svako od nas će pre ili kasnije imati koronu, izuzev ako pre toga ne umre”, poručio je Alerberger u izjavi austrijskom radiju “Oe3”.\nDirektor Odeljenja za javno zdravlje Agencije za zdravstvo i bezbednost ishrane (AGES) očekuje da će vakcina protiv koronavirusa stajati na raspolaganju najranije od jula iduće godine.\nAlerberger kaže da je koronavirus bezopasnija bolest nego što se strahovalo pre deset meseci, kada se smatralo da je smrtnost zaraženih 30 odsto.\nOn se pozvao na studiju Univerziteta Stanford prema kojoj je smrtnost samo 0,23 odsto.\nIstovremeno upozorava da, iako je trenutno popunjeno svega sedam odsto kapaciteta na intenzivnoj nezi u austrijskim bolnicama, treba imati u vidu da 90 odsto Austrijanaca može oboleti i da se ne sme potceniti udeo starijih od 65 godina, jer je među njima smrtnost jasno veća nego od sezonskog gripa.\n“Moramo pripaziti da ne doživimo iznenađenje u negativnom smislu. Ako budemo imali 4.000 ili 5.000 novozaraženih dnevno, moramo računati s tim da će medicinski kapaciteti biti na njihovim granicama, da će biti smrtnih slučajeva u staračkim domovima, a političari izloženi masivnom pritisku. Ne možemo, u principu, sprečiti pojedinačne smrtne slučajeve, ali možemo da tok usporimo”, rekao je Alerberger dodajući da očekuje vrhunac kovid-infekcije u decembru ili januaru.\nPrevious OTKRIĆE ZATRESLO SRBIJU: „VUČIĆU STIŽE ULTIMATUM IZ EU, PA BI I U SRBIJI MOGLE DA SE DOGODE SCENE KAO IZ FRANCUSKE“ (VIDEO)\nNext KONTRASANKCIJE I KINESKO UPOZORENJE VOJNOJ INDUSTRIJI AMERIKE


Priština pokrenula proces traženja obeštećenja od Beograda za navodno uništavanje spomenika\nJul 15, 2021 8:11\nHajrula Čeku, kosovski ministar kulture, omladine i sporta smatra da je uspostavljanje ove komisije važno, jer, prema njegovim rečima, time zvanično započinje "proces traženja odgovornosti i obeštećenja od Beograda za namerno uništavanje stotina spomenika na KiM", prenosi Kosovo onlajn.\n"Članovi komisije biće profesionalci i predstavnici državnih i profesionalnih institucija, kao i međunarodni stručnjaci. Komisija će uzeti u obzir svu dokumentaciju koja je do sada pripremljena", rekao je Čeku.\nNaglasio da će ova komisija imati zadatak da sastavi inventar sa "svim uništenim spomenicima uništenim tokom oružanih sukoba 1998. i 1999. godine".\n"Zahtev za obeštećenje biće sastavljen u skladu sa međunarodnim standardima", dodao je Čeku.\nNovi ciklus dečjih emisija “Đaci prirodnjaci” uskoro pred gledaocima 7\nAmerički i kanadski atešei za odbranu obišli Jarinje i Brnjak 23


Karadžić: Zbog velikih stradanja Srba uvesti termin srbocid | BL Portal\nBivši predsjednik Republike Srpske Radovan Karadžić ocijenio je da bi Srbi uz Holokaust trebalo da uvedu termin srbocid, s obzirom na stradanja u protekla tri rata u samo jednom vijeku.\nKaradžić u autorskom tekstu za “Večernje novosti” ističe da ni Holokaust, ni srbocid ne bi bili ostvarivi bez prethodne demonizacije kolektiviteta.\nOn je naveo da se demonizacija jednog kolektiviteta pokazuje kao prvi čin istrebljenja i “konačnog rješenja”, i to treba da bude kažnjivo.\nKaradžić dodaje da Jevreji i Srbi, ali i ostali kolektiviteti imaju pravo i obavezu da uvedu “nultu toleranciju” za takvo ocrnjivanje i demonizaciju.\nOn je ocijenio da se medijska demonizacija Srba desila sa ciljem da se Srbi spriječe da se oslanjaju na međunarodno pravo i tako utiču na ishod i “diktiraju tempo rješavanja krize”, što je vješto i bez žaljenja srpskoj strani saopštio britanski diplomata lord Piter Karington, a kasnije i američki Voren Cimerman.\n“Ali, prava svrha demonizacije jednog kolektiviteta bila je pra-grijeh, pra-ratni zločin, jer se činilo da bude prihvatljivo i dozvoljeno ubijati bilo koje pripadnike tog kolektiviteta, bez osjećanja krivice”, naveo je Karadžić.\nKaradžić je odbacio tvrdnje da je kod Srba postojao udruženi zločinački poduhvat, te istakao da su potrebe za ratom i zločinačkim poduhvatom postojale kod nekih velikih sila, dok je srpska strana učinila sve da rata ne bude.\nOn je kao značajno ocijenio to što je, nakon osnivanja Republike Srpske 9. januara 1992. godine, Badinter objavio da BiH ne može da ide glatko u nezavisnost, jer nije kao druge /jugoslovenske/ republike, između ostalog, i zbog formiranja Republike srpskog naroda u BiH.\nTo je, ocijenio je Karadžić, bilo prvo priznanje Republike Srpske, daleko prije rata, i rijetka prilika kada su Srbima priznali “nove realnosti na terenu”.\nKaradžić je ocijenio da bez miješanja stranih sila ne bi ni bilo lokalnih ratova, te istakao da je nekoliko nespornih autoriteta odgovornost za ratno razbijanje Jugoslavije pripisalo NJemačkoj, za koju je rekao da bi trebalo da rasvijetli da li je “progurala nezavisnost Hrvatske i Slovenije” i da li je u vođen “Genšerov rat”.\nOn je podsjetio da su američki visoki zvaničnici posebno istakli NJemačku kao odgovornu, dok je evropski zvaničnik Sajrus Vens u više navrata javno govorio da je u Jugoslaviji bio “Genšerov rat”.\nKaradžić je naveo da nije lijepo što se NJemačka nakod dva svjetska rata protiv Srba i južnih Slovena, uopšte bavila razaranjem Jugoslavije, te dodao da ipak glavna odgovornost leži na srpskim zapadnim saveznicima zato što su poništili rezultate srpskih borbi i žrtvovanja u tim ratovima.


DPS o stavu Abazovića o Srebrenici\nTanjug 30. marta 2021. 18:08\nPODGORICA – Najuticajnija ooziciona DPS Mila Đukanovića komentarisala je izjavu potpredsednika vlade Dritana Abazovića da „onaj ko ne smatra da se u Srebrenici dogodio genocid, ne bi trebalo da obavlja državnu funkciju“, uz poruku da u tom slučaju Crna Gora, kako navode, više ne bi imala ni vladu, a ni premijera.\nPoslanici DPS-a ovih dana sve ministre pitaju da se izjasne da li se u Srebrenici dogodio genocid, a reč je o pitanju koje se u vreme vladavine te stranke nije spominjalo.\n„Juče smo čuli da ministarka Vesna Bratić ne želi da se izjasni o genocidu u Srebrenici, što predstavlja jasnu poruku da o tom zločinu misli isto što i (ministar pravde Vladimir) Leposavić“, navodi se u saopštenju te stranke koje je potpisao portparol Miloš Nikolić.\nZatim je, konstatuju, usledilo saopštenje vlade kojim su relativizovane odluke međunarodnih sudova po pitanju zločina u Srebrenici, a presuda je interpretirana kao proglašenje nekog naroda genocidnim, što nigde ne stoji, niti može da stoji u bilo kojem pravnom dokumentu ali i u zdravom razumu.\n„Abazović se zarad sitnih interesa stranke i njenih osnivača, priklonio šovinističko-klerikalnoj ideologiji koju baštini trenutna izvršna vlast“, navodi se u saopštenju DPS-a.


Zbrka.com - Goca Tržan optužuje Željka Joksimovića - Zanimljivosti i Jet Set\nGoca Tržan optužila Željka Joksimovića da namešta pobede na festivalima i da će uz sukob interesa ostvariti autorsku korist na „Evrosongu\nMuzički festival „Beovizija završen je pre nedelju dana, ali reakcije pojedinih učesnika, poznatih izvođača i autora i dalje ne prestaju da pune naslovne strane i izazivaju burne reakcije.\nGoca Tržan, jedna od najboljih srpskih pevačica, izrazila je sumnju da je Željko Joksimović, autor pobedničke pesme „Oro koju izvodi Jelena Tomašević, uticao na rad žirija, i direktno je optužila kolegu da u svoju korist namešta muzičke festivale. Goca je u emisiji „E-majliranje, koja se emitovala prošlog petka na Radio Pingvinu, izjavila i da je Joksimovićev ovogodišnji angažman na „Evrosongu (Željko je autor pobedničke pesme, vodiće program i imaće svoj mini-šou) - „sukob interesa.\n- Iako poštujem Željka Joksimovića i kao izvođača i kao autora, moram da kažem da sam pre nekoliko godina doživela istu stvar na festivalu „Sunčane skale u Herceg Novom kao što su sada na „Beoviziji prošle „Zana i Ivana Negativ. Znam da se tada, a verovatno i sada, sto odsto moralo glasati za Željkovu pesmu i da je ona morala da pobedi. Jedan gospodin koji je bio u žiriju ove godine na „Beoviziji, ali i te godine u žiriju na hercegnovskom festivalu, kasnije mi je pokazao poruku na mobilnom koju mu je poslao lično Joksimović, a u kojoj je pisalo: „Nemoj da se igraš, znaš za koga treba da glasaš„ - rekla je Goca, i istakla da se na „Beoviziji unapred određuje pobednik, jer pojedinci na tom i sličnim festivalima ubiraju veliku sumu novca od autorskih prava:\n- „Beovizija je festival na kome se vrti veoma puno para i, da se ne lažemo, pobednik se unapred zna, a klanovi ubiraju materijalnu korist. Na „Beoviziji se ne krve izvođači, već lobiji - Braja, Graja i razni drugi - istakla je Goca, i iznela još jednu optužbu na račun Joksimovića zbog njegovog planiranog mini šou-programa na „Evrosongu, kao njegove treće uloge na najznačajnijem muzičkom takmičenju u Evropi, pored autorske i voditeljske.\n- Ne znam zašto će Željko Joksimović imati šou na „Evroviziji, pogotovo što čovek nikada nije pobedio, već je bio drugi. Nije mi jasno kojim pravom on može da ima taj šou. To bi trebalo da izvede Marija Šerifović, jer je pobedila na „Evroviziji i dovela je u Beograd, naravno, uz pomoć RTS-a. Sve je potpuno jasno - Željko će u toku tog svog mini šou-programa izvesti četiri, pet pesama. To vam je 300 miliona gledanosti puta autorska prava od šest ili sedam odsto, a sve to se uplaćuje SOKOJ-u, sa kojim je Joksimović veoma blizak, i tu postoje dil i podela novca - zaključila je Goca.\nŽeljko: Nisam samoživ, nema sukoba interesa\nŽeljko Joksimović u istoj emisiji odgovorio je Goci Tržan samo na deo optužbi:\n- Mislim da ne postoji sukob interesa, jer ja ne mogu ni na koji način uticati na javnost i naterati je da glasa za Jeleninu pesmu. Ako Evropska komisija utvrdi da neki sukob interesa postoji, svakako neću biti toliko samoživ da odustanem od pesme, već od toga što treba da vodim. Marija apsolutno zaslužuje da bude deo programa i to joj niko ne može oduzeti, jer ona je konačno dovela „Evrosong u Beograd. Inače, Marija i ja se jako površno poznajemo, mi smo na zdravo-zdravo u prolazu, nikada nismo ni pričali ni sarađivali - navodi Joksimović, koji juče nije odgovarao na pozive novinara Pressa, da objasni da li je ikada uticao na rad nekog člana festivalskih žirija.\nLester zbog Brendona izdepilirao noge


Korona virus, maske, vakcine, migranti i protesti: Dezinformacije i lažne vesti u Srbiji u 2020. | Luftika\nIz usta političara i drugih javnih ličnosti, običnih i anonimnih ljudi, Fejsbuk grupa i stranica, tabloida i opskurnih sajtova do lančanih poruka prijatelja na Vajberu – godina pandemije bila je plodno tle da se netačne informacije, lažne vesti i teorije zavere šire svuda više nego ikada pre.\nDa je korona „najsmešniji virus u istoriji čovečanstva” od kojeg „manje ljudi umre nego od sezonskog gripa” su neke od prvih u moru dezinformacija koje su obeležile 2020. u Srbiji.\nNa udaru lažnih vesti našli su se i migranti i izbeglice, a u Fejsbuk grupama i stranicama i danas se šire manipulativne informacije ili prerađene vesti o navodnoj opasnosti od „ISIS koljača”, koje se većinom temelje u teoriji o tobožnjem planu vlasti da naseli milion migranata u Srbiji i time „diže natalitet”.\nAko nas je 2020. godina nečemu naučila – to je da mnogo pažljivije čitamo objave koje dele naši prijatelji ili nam prosleđuju rođaci u Vajber porukama i da uvek proveravamo izvore pre nego što i sami pritisnemo „deli” ili „pošalji”.\n„Alkohol gde postavite, tu korona virus ne raste” – uticaj alkohola na korona virus je na početku epidemije komentarisao i predsednik Srbije\nOd posledica „najsmešnijeg virusa”, kako ga je nazvao pulmolog Branimir Nestorović, do 30. decembra 2020. u Srbiji je umrlo 3.163 ljudi, a registrovano skoro 335.000 zaraženih.\n„Nemojte da lažete, niko nije rekao da je ovo najsmešniji virus” – izjava predsednika Srbije Aleksandra Vučića koju su za Laž godine izabrali čitaoci sajta Istinomer, a koji se između ostalog bavi proverom činjenica izjava javnih ličnosti u Srbiji.\nDva dana pred održavanje izbora u Srbiji, članica Kriznog štaba i sadašnja ministarka za rad, zapošljavanje, boračka i socijalna pitanja Darija Kisić Tepavčević rekla je da virus više nije „onaj iz marta i aprila”, već da je nekako „oslabila njegova sposobnost da izazove teže forme bolesti”.\nNekoliko dana kasnije počele da pristižu vesti o dramatičnom porastu broja zaraženih i umrlih u Novom Pazaru, Valjevu, Novom Sadu i drugim mestima širom Srbije, kada je usledio i „drugi talas” korone.\nDa „manje ljudi ima komplikacije i manje ljudi umre od tog virusa nego od sezonskog gripa”, kako je pre proglašenja pandemije rekao ministar zdravlja Zlatibor Lončar, do danas se može pročitati u objavama i komentarima na društvenim mrežama – ali ne u kontekstu umirivanja nacije.\nNovčana naknada ako porodica „pristane” da je pokojnik umro od korona virusa\nU godini u kojoj je mnogo ljudi izgubilo bližnje, bez mogućnosti da ih posećuje u bolnici i da se oprosti sa njima, dodatni nemir i bes unele su tvrdnje da se porodicama nudi 70.000 dinara ukoliko „daju saglasnost” da je pokojnik umro od posledica Kovida-19.\nNedokazana tvrdnja ukazuje na mogućnost da porodica „bira” ili na neki drugi način odlučuje o tome šta će biti upisano kao uzrok smrti u medicinskoj dokumentaciji.\nAli utvrđivanje vremena i uzroka smrti može vršiti samo doktor medicine, a rodbina ne može da zahteva od lekara da se u medicinskoj dokumentaciji upiše „željeni” uzrok, niti potpisuju saglasnost pri preuzimanju dokumenata.\nDo danas nije zabeležen nijedan dokazima potkrepljen slučaj svedočenja porodice da je primila novac u zamenu za „pristanak” da Kovid-19 bude uzrok smrti pokojnika.\n„Ne bih da širim paniku, ali ljudi, meni ovo nije normalno. Kako ćemo znati da li je pokojnik unutra sa svim organima u sebi?”, zapitala se jedna korisnica Tvitera početkom novembra.\n„Identifikaciju preminulog od Kovida-19 vrši jedan član porodice, kratkotrajnim ulaskom, bez kontakta sa preminulim, uz obaveznu ličnu zaštitu”, navela je šef Službe patologije i sudske medicine u Ćupriji dr Jelena Petrović u dopisu za BBC na srpskom.\nFotošopirana naslovna strana lista Blic sa izmišljenom izjavom ministra zdravlja Zlatibora Lončara da su „oboleli od korone odlični kao donori organa jer su svakako moždano mrtvi” doprinela je širenju ovih navoda.\nIzjava premijerke Ane Brnabić da „policija nije bacala suzavac” tokom protesta u julu, iako su, takođe, kamere to zabeležile i mnogobrojni videli da jeste, našla se na drugom mestu Istinomerove ankete o najvećim neistinama političara u 2020.\nDok su neki tvrdili da iza organizacije stoje „strane službe”, na više Tviter profila nakonjenih vladajućoj Srpskoj naprednoj stranci (SNS) objavljene su foto i video montaže gde se tvrdi da su to lideri opozicije.\nNa samom početku pandemije, kada je bilo malo informacija o korona virusu i mogućoj terapiji, procvetali su razni „provereni saveti” za lečenje – od vitamina C, belog luka do alkohola.\nJedna od cirkularnih poruka koja se delila je savet „kume sa pulmologije” koji glasi da je virus korona osetljiv na askorbinsku kiselinu i da zato treba uzimati „dva grama dnevno kao prevencija, a tri do četiri u terapiji… Kupite vitamin C dok ga još ima”.\nZaštitne maske i „brnjice”\n„Neću se odreći svoje slobode da bi nečije dete sa leukemijom živelo dva-tri meseca duže”, napisao je jedan korisnik Fejsbuka u uzavreloj diskusiji o maskama, a uz to dodao da „namerno preuveličava”.\nDrugi su pisali da neće nositi maske jer ih „guše”, treći da „nema potrebe za tim kod zdravih osoba”, četvrti da „i na pakovanju piše na ne štite od virusa”, a peti da je to njegova „lična stvar”.\nPostovi u kojima se tvrdi da se stanovništvu nameće „prisilno” nošenje maski „koje urušavaju zdravlje” samo kako bi se navodno uspostavila kontrola i pokornost vlastima i izvesnoj globalnoj interesnoj grupi, postali su još popularniji u Srbiji u jeku protesta u julu.\nDruštvene mreže su bile preplavljene objavama koje zagovaraju da maske ne treba nositi jer navodno sprečavaju udisanje kiseonika i dovode do manjka ovog gasa u organizmu – hipoksije, kao i do povećanja količine ugljen dioksida u krvotoku – hiperkapnije, pa i „do smrti”.\nMigranti u Srbiji i laži o masovnom „naseljavanju”\nOd osnivanja 25. marta, grupi „Stop naseljavanju migranata” se za mesec dana priključilo više od 330.000 članova – postala je jedna od najbrojnijih i najbrže rastućih Fejsbuk grupa u Srbiji.\nTada su se istakle teorije da za njih ne važe ista pravila kao za stanovnike Srbije o ograničavanju kretanja i da se policijski čas koristio da se „krišom” razvoze po Srbiji – kada su zapravo, kao i ranije, oni koji su boravili na ulici i u graničnim područjima zapravo bili razmeštani po prihvatnim centrima.\nDa migranti dobijaju novac iz budžeta Srbije, da se za njih prave kuće u Alibunaru, da se gradi kamp za 5.000 migranata u Valjevu „ako SNS pobedi na izborima” i brojne druge netačne tvrdnje širile su se društvenim mrežama i preko pojedinih sajtova.\nHiljade objava korisnika se i danas većinom bave dokazivanjem i ponavljanjem teorija o tobožnjem planu vlasti da naseli stotine hiljada ili čak i milion migranata, te da tako „podigne natalitet” zemlje.\nNekolicina političkih opozicionih partija je migracionu politiku Srbije još pre više od godinu dana počela da koristi u sklopu vlastitih kampanja, rasplamsavajući tvrdnje o opasnosti od „naseljavanja migranata”.\nVesti koje naši prijatelji dele po društvenim mrežama često nisu istinite.\nPoruka od „kume sa pulmologije” na Vajberu i Vopcapu – ne verujte da su ove poruke sto odsto pouzdane, nikad ne možete da znate da li neko ko to šalje samo želi pažnju ili je iz straha za sebe i bližnje delio poruke misleći da će da pomogne